Perlis benarkan solat tarawih di masjid, surau sepanjang Ramadan

KANGAR, 25 Syaaban 1442H, Rabu – Majlis Agama Islam dan Adat Istiadat Melayu Perlis (MAIPs) membenarkan aktiviti mengimarahkan masjid dan surau termasuk mengadakan solat tarawih di seluruh negeri sepanjang Ramadan ini.

Raja Muda Perlis Tuanku Syed Faizuddin Putra Jamalullail bertitah pelaksanaan semua aktiviti tersebut yang berkuat kuasa 1 Ramadan di masjid dan surau yang berdaftar di Perlis itu perlu dilakukan mengikut prosedur operasi standard (SOP) kesihatan dan keselamatan yang telah ditetapkan.

“Bagi mengelakkan berlaku limpahan kehadiran jemaah, solat tarawih boleh dilakukan dalam dua sesi,” titah baginda dalam satu kenyataan yang dikeluarkan MAIPs, di sini, hari ini.

Tuanku Syed Faizuddin yang juga Yang Dipertua MAIPs bertitah sesi pertama dilakukan pada 9.00 malam sehingga 10.30 malam, manakala sesi kedua mulai 10.30 malam sehingga 12.00 tengah malam.

Syed Faizuddin bertitah masjid dan surau tidak dibenarkan menjemput imam dari luar Perlis kecuali telah mendapat kebenaran khas daripada Jabatan Hal Ehwal Agama Islam Perlis (JAIPs).

Baginda bertitah, warga asing juga dibenarkan solat tarawih kecuali Individu Dalam Siasatan (PUI) dan Individu Yang Dijangkiti Penyakit Berjangkit (PUS).

“Aktiviti pengimarahan masjid lain yang dibenarkan adalah seperti solat sunat witir, tazkirah, tadarus, iftar, gotong-royong, qiyamullail, pengagihan sumbangan dan lain-lain selagi ia mematuhi SOP dan penjarakan fizikal satu meter,” titah baginda.

Menurut baginda aktiviti di masjid hendaklah ditamatkan sebelum 12.30 tengah malam bagi melakukan proses pembersihan dan nyah kuman.

“Masjid akan dibuka semula pada 4.00 pagi, namun pada 10 hari terakhir Ramadan masjid akan dibuka pada 3.00 pagi,” titah baginda.

Selain itu, titah baginda hanya jemaah yang berdaftar dengan jawatakuasa kariah masjid, dibenarkan beriktikaf pada 10 hari terakhir Ramadan dengan syarat melakukan penjarakan fizikal lima meter. – Bernama


Projek tebatan banjir disegera, kurangkan impak bencana

PUTRAJAYA, 28 Syaaban 1444H, Selasa – Projek-projek tebatan banjir akan disegerakan untuk mengurangkan impak bencana itu di negara ini pada masa depan, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata, Ketua Setiausaha Perbendaharaan Datuk Johan Mahmood Merican telah diarahkan untuk menyegerakan projek-projek tebatan banjir itu.

“Saya telah minta Perbendaharaan untuk segerakan proses tender segera untuk mengurangkan tekanan bagi tahun-tahun akan datang,” katanya ketika berucap melancarkan Pasukan Sukarelawan Perkhidmatan Awam (PSPA) Pasca Banjir ke Johor di sini hari ini.

Seramai 1,520 penjawat awam yang mewakili pelbagai kementerian, jabatan dan agensi kerajaan menyertai misi pascabanjir selama dua hari itu, yang dikhususkan ke kawasan yang terjejas di sekitar daerah Batu Pahat.

Menurut kenyataan yang dikeluarkan Jabatan Perdana Menteri (JPM) sempena majlis pelepasan pasukan itu, misi berkenaan lebih tertumpu dan bersasar kepada aspek pembersihan fasiliti perubatan, fasiliti pendidikan, bangunan kerajaan serta tempat awam.

Pada 17 Mac lepas, Anwar mengarahkan semua jentera kementerian membantu misi pascabanjir di Johor dengan RM150 juta peruntukan tambahan telah disegerakan oleh Kementerian Kewangan.

Anwar pada majlis hari ini merakamkan penghargaan kepada semua penjawat awam yang menyertai misi pascabanjir di Johor itu serta menyifatkannya sebagai tindakan luar biasa.

“Kehadiran saudara saudari, percayalah dapat mengurangkan (beban) rakyat yang tertekan. Saya berdoa kita semua dapat jalankan tugas dengan ikhlas dan diberkati,” katanya.

Anwar berkata mahasiswa dan badan bukan kerajaan (NGO) juga telah diminta untuk membantu misi pascabanjir di Johor.

“Pascabanjir ini mencabar, kita tahu jabatan dan keluarga di Johor tidak mampu kendalikan kecuali ada usaha tambahan,” katanya.

Jumlah mangsa banjir di Batu Pahat menunjukkan penurunan dengan 6,740 orang masih ditempatkan di 43 pusat pemindahan sementara (PPS), berbanding 7,972 orang di 44 PPS yang direkodkan pada 8 malam tadi.

Turut hadir Timbalan Perdana Menteri Datuk Seri Dr Ahmad Zahid Hamidi, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali dan Ketua Setiausaha Negara Tan Sri Mohd Zuki Ali. – Bernama


31 maut rempuhan berebut makanan di gereja

YENAGOA, Nigeria, 28 Syawal 1443H, Ahad – Sekurang-kurangnya 31 orang maut di Nigeria dalam insiden rempuhan di sebuah gereja di negeri Rivers selatan, kata jurucakap polis.

Beratus-ratus orang yang datang untuk menerima makanan di gereja pada awal hari Sabtu memecah pintu, menyebabkan rempuhan, kata jurucakap polis negeri Rivers, Grace Iringe-Koko.

“Orang ramai berada di sana lebih awal dan ada yang tidak sabar dan mula bergegas, sehingga berlakunya kejadian rempuhan.

“Polis berada di lapangan memantau keadaan sementara siasatan sedang dijalankan,” kata Iringe-Koko.

Program amal Sabtu itu sepatutnya bermula pada jam 9 pagi tetapi berpuluh-puluh orang tiba seawal 5 pagi untuk mendapatkan tempat mereka dalam barisan, kata Iringe-Koko.

“Tidak pasti bagaimana pintu pagar yang berkunci itu dipecahkan, menyebabkan rempuhan,” katanya.

Godwin Tepikor dari Agensi Pengurusan Kecemasan Kebangsaan Nigeria berkata, petugas pertama dapat mengosongkan mayat mangsa yang terpijak hingga mati dan membawa mereka ke bilik mayat.

Pasukan keselamatan mengepung kawasan itu.

Berpuluh-puluh penduduk kemudiannya memenuhi tempat kejadian, meratapi kematian dan menawarkan apa-apa bantuan yang mereka mampu kepada pekerja kecemasan.

Doktor dan pekerja kecemasan merawat beberapa yang cedera ketika mereka terbaring di padang terbuka.

Peristiwa sedemikian adalah perkara biasa di Nigeria, ekonomi terbesar di Afrika, di mana lebih 80 juta orang hidup dalam kemiskinan, menurut statistik kerajaan. – Agensi


Pasangan kekasih remaja ditahan buang bayi baru lahir

MELAKA, 18 Syaaban 1442H, Rabu – Pasangan kekasih berusia 18 tahun ditahan bagi membantu siasatan kes buang bayi lelaki mereka yang baru dilahirkan sehingga menyebabkan kematiannya di semak berhampiran kawasan kilang di Telok Mas di sini, kelmarin.

Ketua Polis Jabatan Siasatan Jenayah Melaka, ACP Mohd Sukri Kaman berkata, remaja perempuan ditahan hari ini ketika menerima rawatan di Hospital Melaka kerana pendarahan selepas melahirkan bayi tersebut manakala pasangannya ditahan di pekarangan hospital berkenaan pada jam 11 malam, Isnin.

Beliau berkata, siasatan awal mendapati suspek wanita tersebut melahirkan bayi berkenaan dalam keadaan masih hidup dan disambut teman lelakinya di rumah lelaki berkenaan di Taman Telok Mas di sini, kira-kira 12 tengah malam Ahad lalu.

“Lelaki berkenaan telah memasukkan bayi berkenaan ke dalam satu kotak plastik sebelum dibungkus dalam plastik hitam sebaik dilahirkan untuk dibuang di kawasan semak.

“Bagaimanapun bayi itu kemudian telah diambil semula oleh suspek lelaki itu dan menyerahkannya kepada pihak hospital,” katanya dalam satu kenyataan di sini, hari ini.

Beliau berkata, mayat bayi malang berkenaan akan dibedah siasat kira-kira jam 9 pagi esok bagi mengesan punca sebenar kematian.

Katanya, pasangan kekasih itu pula direman sehingga Jumaat ini bagi membantu siasatan lanjut di bawah Seksyen 302 Kanun Keseksaan kerana membunuh dan jika sabit kesalahan boleh dihukum mati.

“Polis Melaka sentiasa memandang serius kes jenayah terutamanya melibatkan kes buang bayi dan akan mengambil tindakan tegas terhadap pesalah terbabit,” katanya. – Bernama


UMNO tak mampu menang besar perintah negara

BANGI, 30 Syaaban 1442H, Isnin – UMNO tidak mampu menang besar dan menjadi parti dominan untuk memerintah negara.

Pensyarah Fakulti Sains Sosial dan Kemanusiaan, Universiti Malaysia Sabah (UMS), Prof Madya Dr Mohd Noor Yazid berkata, parti itu sudah tidak mendapat sokongan besar Melayu sejak Pilihan Raya Umum ke-14 (PRU14).

Justeru, beliau berkata, UMNO yang dianggotai oleh lebih tiga juta orang itu tidak menjamin kemenangan parti itu secara mutlak.

“Pernah berlaku dalam sejarah pilihan raya, ahli UMNO tidak semua memberi undi kepada UMNO/ BN (Barisan Nasional),” katanya menulis di Berita Harian hari ini.

Selain itu, beliau berkata, situasi politik yang ada ketika ini memperlihatkan bahawa UMNO tidak harus bertanding bersendirian.

Sarannya, Muafakat Nasional yang pada asalnya dimeterai oleh PAS dan UMNO perlu diperluaskan.

“Tiga parti Melayu iaitu UMNO-PAS-BERSATU mesti menjadi teras utama, kerjasama akan lebih menjamin kedudukan UMNO yang lebih baik dalam politik Malaysia.

“Walaupun UMNO tidak mungkin dapat bertanding di semua kerusi majoriti Melayu, tetapi kemenangan akan lebih terjamin.

“UMNO boleh bertanding di semua kerusi majoriti Melayu jika bersendirian, tetapi kemenangan akan cenderung lebih sukar,” katanya.


Khalil Awawda henti mogok lapar selepas dijamin bebas

RAMALLAH, 21 Zulkaedah 1443H, Selasa – Selepas 111 hari mogok lapar, seorang tahanan pentadbiran Palestin, Khalil Awawda hari ini memutuskan untuk menangguhkan tindakan itu.

Menurut Persatuan Tahanan Palestin (PPS), tindakannya itu berikutan pihak berkuasa Israel berjanji membebaskan Khalil, 40, pada akhir tempoh tahanannya sekarang.

Keadaan Khalil semakin kritikal kerana melancarkan mogok lapar sejak 3 Mac lalu, sebagai protes terhadap penahanan pentadbiran ke atasnya pada 27 Disember tahun lalu yang dilakukan tanpa sebarang pertuduhan atau perbicaraan.

Dia dikejutkan dengan penahanan pentadbiran selama enam bulan, yang berakhir dalam enam hari lagi.

Bagaimanapun, terdapat kebimbangan bahawa Israel akan memperbaharui penahanannya itu.

Selain Khalil, seorang lagi rakyat Palestin iaitu Raed Rayyan, 28, dari kampung Beit Daqqo dekat Baitulmaqdis, turut melakukan mogok lapar untuk hari ke-76 bagi menuntut penahanan pentadbirannya dihentikan. – Agensi


Israel rampas wang sumbangan untuk keluarga tahanan Palestin

TEL AVIV, 19 Safar 1442H, Rabu – Menteri Pertahanan Israel, Benny Gants pada Selasa menandatangani empat perintah bagi merampas wang yang diserahkan kepada keluarga tahanan warga Palestin.

Memetik akhbar Jerusalem Post, agensi berita Anadolu melaporkan, perintah itu menyasarkan dana yang dipindahkan oleh Pihak Berkuasa Palestin (PA) dan Pergerakan Perjuangan Islam Palestin (Hamas) kepada warga Palestin yang menjalani hukuman penjara di negara mereka atas tuduhan kononnya dianggap sebagai pengganas.

“Rampasan itu juga dilakukan kerana membabitkan sebahagian daripada dana aktiviti ‘pengganas’ yang sistematik dan teratur, selain ganjaran kepada tahanan dan keluarga mereka,” dakwa Jerusalem Post.

Bukan itu sahaja, perintah berkenaan turut menghalang pemindahan dana kepada ibu kepada Allahyarham Abdel-Rahman Shaloudi – yang terkorban akibat melanggar orang ramai di stesen kereta api di Baitulmaqdis, menurut pihak berkuasa Israel.

Selain itu, Israel bertindak keras apabila memantau bank-bank Palestin serta menghalang proses pengiriman wang kepada keluarga tahanan Palestin daripada berlaku.

Sumber Palestin melaporkan, bahawa bank di negara itu telah menutup lebih daripada 250 akaun tahanan dan ahli keluarga mereka bulan ini. – Agensi


Zahid gesa laporan siasatan buku Tommy Thomas didedah umum

BANGI, 2 Rabiulawal 1444H, Khamis – Pasukan Petugas Khas yang menyiasat buku memoir bekas Peguam Negara, Tan Sri Tommy Thomas wajar mendedahkan laporan hasil siasatannya kepada umum.

Presiden UMNO, Datuk Seri Ahmad Zahid Hamidi berkata, pendedahan laporan itu penting kerana rakyat Malaysia perlu mengetahui perihal sebenar membabitkan bekas Peguam Negara ‘lantikan politik’ itu.

Beliau berkata, laporan pasukan yang ditubuhkan kerajaan itu juga penting kerana berpotensi mendedahkan mengenai isu pendakwaan terpilih yang berlaku ketika pemerintahan kerajaan Pakatan Harapan (PH).

“Juga mendedahkan tentang kemungkinan berlaku campur tangan urusan kehakiman oleh seorang bekas Perdana Menteri untuk kepentingan politiknya.

“Jangan dipendamkan terlalu lama kerana dibimbangi kontroversi ‘dimanakah kertas siasatan kes Datuk Mohd Nazlan Mohd Ghazali’ boleh berulang,” katanya dalam kenyataan, hari ini.

Menurut Ahmad Zahid, Majlis Kerja Tertinggi UMNO pada Ogos tahun lalu meminta supaya kerajaan segera menubuhkan Suruhanjaya Siasatan Diraja (RCI) bagi menyiasat pendedahan buku Tommy Thomas ‘My Story: Justice in the Wilderness’ itu.

“RCI itu amat penting kepada negara kerana ia mengundang tanda tanya mengenai campur tangan politik dalam institusi Peguam Negara, Kehakiman dan Keselamatan.

“Bagaimanapun kita berharap dakwaan bahawa Peguam Negara kerajaan sekarang mengesyorkan laporan akhir siasatan itu tidak didedahkan kepada umum sekadar desas-desus,” katanya.

Beliau juga berharap Kabinet yang akan dibentangkan hasil siasatan dalam tempoh terdekat, tidak berada dalam sebarang kedudukan untuk menutup fakta berkenaan.

“Kebimbangan ini timbul kerana kita memahami sebahagian anggota Kabinet kerajaan campuran sedia ada adalah bekas anggota Kabinet kerajaan PH.

“Anggota Kabinet terbabit pernah 22 bulan bekerjasama dan ‘bermuafakat’ bersama Tommy, maka dikhuatiri mungkin ada perkara yang bagi mereka wajib diselindungi,” katanya.

Sebelum ini, media melaporkan bahawa pasukan petugas khas menyiasat buku memoir Tommy Thomas tidak menolak kemungkinan wujud salah laku oleh bekas Peguam Negara itu ketika memegang jawatan berkenaan.

Memetik Malaysiapost, Pasukan Petugas Khas mengesyorkan Jabatan Audit Negara (JAN) serta agensi kerajaan yang berkaitan menjalankan audit dan penyiasatan yang sewajarnya ke atas Jabatan Peguam Negara (AGC).


Penjawat awam direman bantu siasatan kes rasuah RM35,000

KUALA TERENGGANU, 6 Muharam 1444H, Khamis – Seorang penjawat awam direman enam hari bermula hari ini bagi membantu siasatan berhubung kes rasuah berjumlah RM35,000.

Suapan itu dipercayai sebagai balasan untuk membantu kes mahkamah yang dikendalikan oleh lelaki berusia 40-an berkenaan, yang bertugas di bahagian penguatkuasaan sebuah jabatan kerajaan di Terengganu.

Perintah reman dikeluarkan Majistret Noor Diana Abd Aziz setelah mendapat permohonan daripada pihak Suruhanjaya Pencegahan Rasuah Malaysia (SPRM) bagi menjalankan siasatan mengikut Seksyen 16(a)(B) Akta SPRM 2009.

Menurut sumber SPRM, lelaki berkenaan ditahan pada 4.15 petang semalam di sekitar Kuala Terengganu, lanjutan daripada operasi yang dijalankan oleh pihak SPRM negeri. – Bernama


Ahli politik tolonglah fikir kepentingan rakyat, negara

BANGI, 8 Safar 1442H, Sabtu – Dakwaan Presiden PKR, Datuk Seri Anwar Ibrahim kononnya mendapat sokongan ‘kukuh dan meyakinkan’ untuk mengambil alih tampuk pemerintahan hanya menimbulkan kegusaran rakyat di kala negara sedang menghadapi musibah wabak COVID-19.

Sebelum ini Anwar mendakwa, mendapat sokongan kukuh daripada Ahli Parlimen untuk membentuk kerajaan Persekutuan baharu.

Dakwanya lagi, sokongan Ahli Parlimen itu daripada pelbagai parti termasuk yang berpihak kerajaan sedia ada, namun tidak mendedahkan jumlah Ahli Parlimen yang menyokongnya.

Mengulas perkara itu, Setiausaha Agung BERJASA, Abd Aziz Sardan berkata, kenyataan Anwar itu sebenarnya boleh menyebabkan ketidakstabilan politik dan ekonomi negara.

Katanya, krisis dan pergolakan politik yang berlaku dalan negara hanya disebabkan perebutan kuasa.

Justeru, beliau menggesa semua ahli politik supaya tidak mengeluarkan kenyataan sebegini serta menghormati Perlembagaan dan institusi beraja yang telah sekian lama kita dukung.

“Kita minta semua pihak utamakan negara demi kedaulatan dan kesejahteraan negara terutamanya dalam menangani pandemik COVID-19.

“Sama sama memohon kehadrat Allah untuk terus merahmati negara kita dan dijauhkan segala bencana dan malapetaka,” katanya.


Kerja alih kren gantri di lokasi insiden SUKE rumit: Prolintas

KUALA LUMPUR, 21 Syaaban 1442H, Sabtu – Kerja-kerja pengalihan kren gantri di tapak pembinaan Projek Lebuhraya Bertingkat Sungai Besi-Ulu Kelang (SUKE) di Persiaran Alam Damai, Cheras di sini melalui proses yang rumit.

Pihak Projek Lintasan Kota Holdings Sdn Bhd (Prolintas) dalam satu kenyataan hari ini memaklumkan proses pengalihan itu akan mengambil masa selama seminggu susulan kren gantri terlibat akan dipotong kepada beberapa bahagian sebelum dibawa turun.

“Enam unit kren akan digunakan untuk kerja-kerja pengalihan tersebut selepas mendapat kelulusan daripada jurutera perunding seliaan dan pihak berwajib.

SUKE bersama kontraktor terlibat iaitu Syarikat Muhibbah Perniagaan dan Pembinaan Sdn Bhd (SMPP) telahpun memulakan kerja pengalihan kren gantri tersebut,” menurut kenyataan itu.

Katanya, kerja pengalihan kren gantri itu dijalankan selepas kerja-kerja fasa pertama iaitu penstabilan struktur rasuk dan kren gantri selesai dilaksanakan dan ia turut mengambil kira tahap keselamatan penduduk sekitar serta pekerja pembinaan.

Ahad lepas, SUKE memaklumkan fasa pertama kerja pengalihan struktur kren gantri dan pembaikan bermula 27 Mac lalu selepas pihaknya menerima kelulusan daripada JKKP.

Dalam kejadian pada 22 Mac itu, tiga pekerja warga China maut manakala seorang pemandu cedera parah susulan satu daripada komponen kren gantri terjatuh di tapak pembinaan terbabit. – Bernama


Nasib wanita masih tidak menentu, UN Women putus kekal di Afghanistan

BANGKOK, 25 Muharram 1443H, Jumaat – Disebabkan wujudnya ketidakpastian terhadap kedudukan wanita dan gadis di Afghanistan, agensi pemerkasaan wanita Pertubuhan Bangsa-Bangsa Bersatu (PBB) kekal komited untuk terus berada di negara itu dan membela nasib wanita Afghanistan.

Mohammad Naciri, Pengarah Wilayah Asia dan Pasifik UN Women yang beribu pejabat di Bangkok, berkata keadaan di sana sangat berbeza sejak Taliban kembali berkuasa di Afghanistan pada Ogos.

“Terdapat tahap kebimbangan dan ketidaktentuan bagi semua orang terutamanya wanita dan gadis. Kami belum dapat menjangkakan bagaimana situasinya dalam beberapa minggu akan datang.

“Namun, kami bertekad untuk bertahan dan berjuang. Ini adalah pendirian kami. Kami masih mempunyai kakitangan antarabangsa.

“Pasukan kami akan kekal di situ. Kami terus memberikan komitmen kepada wanita dan gadis di Afghanistan dan tidak akan meninggalkan mereka, ”katanya kepada Bernama dalam satu temu bual di sini melalui Zoom.

Meskipun Taliban telah memberi jaminan bahawa hak wanita akan dihormati mengikut “undang-undang Islam”, Mohammad berkata “kami masih tidak tahu bagaimana interpretasi mereka terhadap undang-undang Islam dan apakah struktur tadbir urus mereka”.

Beliau juga meluahkan kebimbangannya terhadap jurang antara kenyataan dan arahan pemimpin di Kabul yang mungkin tidak sampai hingga ke semua wilayah.

Ramai gadis dan wanita merasa tidak selesa meninggalkan rumah mereka dan ketika berada di jalanan.

“Kerajaan telah memanggil semua pekerja untuk kembali bertugas termasuk wanita, tetapi ini hanya berlaku di Kabul. Ada laporan menyatakan ia tidak perlu di wilayah lain.

“Kami juga mendengar beberapa laporan bahawa wanita tidak boleh meninggalkan rumah mereka tanpa pengiring lelaki. Bagaimanapun, kita perlu mengesahkan laporan-laporan ini. Ia tentu saja membuatkan kita sedar bahawa hasrat kepemimpinan politik Taliban di Kabul adalah satu perkara berbeza dengan apa yang berlaku di wilayah dan kampung lain.

Oleh itu, Mohammad berharap PBB dan Taliban dapat segera mengadakan dialog.

“Kita harus menuntut mereka bertanggungjawab terhadap kenyataan dan janji yang telah dibuat, termasuk memelihara dan melindungi hak-hak wanita dan gadis dalam kerangka persidangan antarabangsa, bukan hanya di Kabul tetapi di seluruh pelosok negara itu,” katanya.

Mohammad berharap hak dan penglibatan wanita menjadi sebahagian daripada dialog PBB bersama Taliban.

“UN Women akan terus memperjuangkan undang-undang untuk memastikan hak wanita dan gadis terpelihara dan dipromosi. Kami berada di sana untuk meneruskan usaha di lapangan, termasuk untuk memperkasakan wanita secara ekonomi dan menghentikan keganasan terhadap wanita.

Ketika ini, Mohammad mengatakan fokus utama UN Women adalah memastikan wanita terus melibatkan diri secara aktif dalam masyarakat di bidang politik, ekonomi dan sosial serta memiliki akses yang sama rata dalam semua perkhidmatan merangkumi pendidikan, kesihatan dan undang-undang.

“Kita mahu melihat wanita terus berada di Parlimen dan juga memegang jawatan kanan kerajaan. Kita perlu memastikan keselamatan dan kesejahteraan semua wanita terutamanya pembela hak asasi wanita.

“Kita harus memastikan wujudnya usaha bersama antara kerajaan dan semua orang bagi mengakhiri segala bentuk kekerasan terhadap wanita dan gadis,” katanya.

Pada Selasa, Setiausaha Agung PBB António Guterres menyatakan kebimbangan mendalamnya terhadap krisis kemanusiaan dan ekonomi yang semakin meruncing di Afghanistan dan ancaman kekurangan ketara dalam perkhidmatan asas.

“Berbanding sebelumnya, kanak-kanak, wanita dan lelaki Afghanistan kini lebih memerlukan sokongan dan solidariti masyarakat antarabangsa, katanya dalam satu kenyataan.

Ketua UN Women, Pramila Patten dalam satu kenyataan pada Selasa meminta Taliban untuk melibatkan wanita dalam tadbir urus serta sebagai pembuat keputusan, yang dianggap sebagai “ujian litmus utama bagi Taliban”.

Selepas hampir 20 tahun, pejuang Taliban memasuki Kabul pada 15 Ogos dan menguasai Afghanistan ketika tentera AS berundur dari negara itu. Penguasaan Taliban di ibu negara Afghanistan menyebabkan Presiden Mohammad Ashraf Ghani meninggalkan negara itu. – Bernama


Mesir lapor kes pertama varian Omicron

ANKARA, 13 Jamadilawal 1443H, Sabtu – Mesir mengesahkan tiga kes pertama varian Omicron, menurut kenyataan Kementerian Kesihatan pada Sabtu.

Dua daripada kes itu tidak menunjukkan sebarang gejala manakala yang ketiga mempunyai simptom ringan, lapor Agensi Anadolu.

Ketiga-tiga mereka kini dikuarantin.

Varian Omicron pertama kali dilaporkan di Afrika Selatan pada akhir November, setakat ini ia telah merebak ke lebih 70 negara, satu fenomena yang disifatkan Pertubuhan Kesihatan Sedunia sebagai “membimbangkan”.

Mesir, negara paling ramai penduduk di dunia Arab, telah merekodkan sejumlah 373,509 kes COVID-19 termasuk 21,277 kematian. – Bernama


Ribuan rakyat Palestin adakan protes lawatan Presiden AS ke Tebing Barat esok

TEBING BARAT, 13 Zulhijjah 1443H, Rabu – Beribu-ribu rakyat Palestin bersedia untuk mengadakan perhimpunan bantahan di Tebing Barat susulan lawatan Presiden Amerika Syarikat (AS), Joe Biden ke wilayah yang diduduki Israel itu.

Aktivis media sosial menyeru rakyat Palestin untuk turun ke jalan-jalan di bandar Ramallah, Tebing Barat yang diduduki, terletak 10 kilometer (enam batu) di utara al-Quds, pada jam 6 petang waktu tempatan (1500 GMT) pada hari Khamis.

Aktivis itu berkata, penunjuk perasaan akan berkumpul di Dataran al-Manara bagi menunjukkan penentangan sengit terhadap rejim Israel yang menduduki dan mengambil tindakan sewenang-wenangnya terhadap negara Palestin.

Biden sedang dalam perjalanan ke wilayah Palestin yang diduduki. Beliau bakal menghabiskan dua hari di Baitulmaqdis yang diduduki untuk berbincang dengan pemimpin Israel sebelum menuju ke Tebing Barat, di mana Presiden AS itu akan bertemu Presiden Palestin, Mahmoud Abbas pada hari Jumaat.

Selepas itu, beliau akan mengambil penerbangan terus dari negara haram Israel ke bandar pelabuhan Arab Saudi, Jeddah di Laut Merah untuk berbincang dengan pegawai Arab Saudi dan mengambil bahagian dalam sidang kemuncak sekutu Teluk Parsi.

Sementara itu, Pergerakan Perjuangan Islam Palestin (Hamas) dalam satu kenyataan berkata, lawatan Biden ke Timur Tengah adalah demi kepentingan rejim Israel dan merugikan perjuangan Palestin.

“Lawatan serantau itu bertujuan untuk memacu lebih banyak perpecahan di kalangan negara, mewujudkan pakatan baharu bagi menyokong rejim Zionis dan dasar pengembangannya, dan memusnahkan gerakan perjuangan dunia Islam,” kata jurucakap Hamas, Hazem Qassem.

Qassem seterusnya berkata, percubaan untuk mengeratkan hubungan antara Israel dan dunia Arab, selain menjalin pakatan ketenteraan termasuk dengan Israel menimbulkan bahaya besar kepada isu Palestin serta memudaratkan kepentingan kebangsaan seluruh rantau.

Sehubungan itu, jurucakap Hamas tersebut menuntut hubungan dan perpaduan yang lebih kukuh di kalangan negara, puak politik dan gerakan menentang dasar rejim Tel Aviv dan AS.

Pakar politik berkata, lawatan Biden ke wilayah yang diduduki Israel dan Arab Saudi akan membawa kepada peningkatan penindasan terhadap rakyat Palestin serta aktivis di negara Teluk Parsi.

Pakar berpendapat bahawa lawatan itu nampaknya menjadi petanda bahawa Washington mengorbankan sumbangan bermakna ke arah menyelesaikan konflik Israel-Palestin, dan sebaliknya ia semata-mata mengejar normalisasi hubungan Israel dengan negara-negara Arab. – Agensi


Tutup bazar, tiada rentas negeri di Aidilfitri solusi kekang COVID-19

BANGI, 2 Ramadan 1442H, Rabu – Larangan untuk umat Islam di negara ini pulang ke kampung halaman menyambut Aidilfitri dilihat sebagai langkah terbaik bagi membendung pandemik COVID-19 yang tatkala ini semakin membimbangkan.

Selain itu, bazar Ramadan juga perlu diarah tutup kerana rata-rata pihak tahu sukar bagi rakyat membentuk disiplin kendiri yang ketat bagi menjaga prosedur operasi standard (SOP) di tempat awam terbuka, tanpa penguatkuasaan ketat dari pihak berkuasa.

Ahli Jawatankuasa Pusat BERJASA, Ir Ts Muhammad Lukman Al Hakim berkata, ini sedikit berbeza dengan tempat awam tertutup seperti masjid yang setakat ini mampu mengawal selia SOP dengan baik untuk solat fardhu, solat Jumaat dan solat tarawih.

“Kita juga faham beban pihak RELA, polis dan tentera yang sudah sampai tahap maksimum. Mereka telah terlalu kepenatan dan kurang anggota untuk berkawal di setiap bazar Ramadan di seluruh negara.

“Justeru, langkah terbaik ialah tutup! Walaupun ini mungkin menjejaskan pendapatan para peniaga, namun jika kes semakin meningkat dan PKP penuh terpaksa diadakan semula, ekonomi yang merudum pastinya akan memberi impak jangka masa panjang yang lebih memeritkan kepada para peniaga,” katanya dalam kenyataan, hari ini.

Bagi mengurangkan kesempitan hidup yang dialami peniaga sekiranya langkah itu diambil, Muhammad Lukman menyarankan kerajaan memberikan bantuan khas kepada mereka.

“Demi memastikan momentum ini berterusan, sebarang pergerakan merentas negeri untuk berhari raya juga perlu disekat.

“SOP ini tidak sedikit pun mengurangkan pahala dan kemeriahan Ramadan dan sambutan Syawal kita.

“Inilah yang dikatakan norma baharu. Kerajaan perlu tegas dan seluruh rakyat perlu patuh tanpa jemu!” tegasnya.


Rentas negeri mungkin dibenar selepas 18 Mac jika kes menurun

KUALA LUMPUR, 21 Rejab 1442H, Jumaat – Perjalanan antara negeri mungkin dibenarkan selepas 18 Mac jika jumlah kes COVID-19 baharu menunjukkan tanda penurunan, kata Menteri Kesihatan, Datuk Seri Dr Adham Baba.

Beliau berkata, kementeriannya akan mengemukakan saranan kepada kerajaan tetapi tidak akan membuka semula sempadan negeri secara menyeluruh.

Katanya, sekatan perjalanan domestik juga telah dikenakan di negara lain seperti Australia, China, Korea Selatan dan Singapura.

“Oleh itu, kami telah memutuskan bahawa tidak akan ada perjalanan antara negeri hingga 18 Mac.

“Selepas 18 Mac, kami akan melihat sama ada data menunjukkan peningkatan kerana kami telah berjaya meratakan lengkung buat masa ini,” katanya kepada sebuah portal berita.

Dr Adham berkata, kerajaan telah belajar sejak setahun lalu apabila mengenakan Perintah Kawalan Pergerakan (PKP) dan pelbagai tahap yang lain seperti PKP yang diperketatkan, bersyarat dan pemulihan.

“Kami tahu bahawa sekatan perjalanan antara negeri adalah salah satu langkah yang diperlukan untuk mengurangkan jumlah kes,” katanya.

Ketua Pengarah Kesihatan, Tan Sri Dr Noor Hisham Abdullah sebelum ini mengatakan larangan perjalanan antara negeri kemungkinan akan berlanjutan sehingga sekurang-kurangnya 70 peratus penduduk diberi vaksin.

Menteri Kanan, Datuk Seri Ismail Sabri Yaakob mengumumkan bahawa perjalanan antara daerah dibenarkan kecuali di Sabah mulai hari ini.

Dr Adham juga mengatakan bahawa sekatan perjalanan adalah langkah maksimum yang paling ketat yang dikenakan, tetapi kerajaan berbuat demikian untuk menyeimbangkan kehidupan dan mata pencarian.

“Kami akan mengambil langkah-langkah untuk membenarkan perjalanan antara negeri berdasarkan kepada perkara-perkara tertentu. Ini sangat penting. Kami akan berusaha mengembangkan zon hijau untuk membolehkan perjalanan antara negeri di bawah PKPP.

“Kami akan memastikan bahawa jika orang ramai dapat mematuhi SOP, mereka boleh meneruskannya. Sekiranya mereka menggunakan MySejahtera, mereka dapat mengetahui dan mengenal pasti zon merah,” katanya.

Beliau berkata, rakyat yang ingin melancong juga mesti sedar sama ada kawasan yang ingin dikunjungi dikategorikan sebagai zon hijau, kuning, oren atau merah.


Adakah DAP parti suka kemusnahan alam sekitar?: Pemuda ISMA

BANGI, 26 Zulkaedah 1442H, Rabu – Pemuda Ikatan Muslimin Malaysia (ISMA) mengecam provokasi dan sikap melulu Ahli Jawatankuasa DAP Kebangsaan, Ronnie Liu Tian Khiew yang menghalang polis melaksanakan tugas ketika proses permohonan reman 18 pekebun durian haram Musang King pada Isnin.

Ketua Hubungan Luar Pemuda ISMA, Luqman Abd Hamid berkata, tindakan Ronnie menimbulkan persoalan sama ada DAP adalah sebuah parti yang sememangnya tidak telus dan suka akan kemusnahan alam sekitar.

Beliau berkata, Pemuda ISMA mengikuti secara rapat perkembangan kes pekebun haram di Raub dan menyokong penuh usaha pihak kerajaan negeri Pahang dan Polis Diraja Malaysia (PDRM) dalam menegakkan undang-undang.

“Isu ini adalah sebuah bangkai gajah yang tidak boleh dinafikan oleh sesiapa, didorong oleh peniaga yang tamak serta dilindungi ahli politik tertentu.

“Penceroboh hutan ini seharusnya dihukum berat. Jika ditelusuri, ia adalah berskala besar dan terancang. Diberitakan bahawa pencerobohan Hutan Simpan Kekal (HSK) Batu Talam dianggarkan seluas 250 ekar bersamaan dengan 138 buah padang bola sepak,” katanya dalam satu kenyataan, hari ini.

Luqman berkata, Pemuda ISMA juga ingin menarik perhatian pihak berkuasa agar terus tegas menjalankan amanah yang telah diberikan.

“Pemuda ISMA bersama rakyat jelata memuji sikap anggota PDRM yang tegas serta profesional yang telah ditunjukkan menerusi video viral anggota berkenaan. Syabas diucapkan.

“Pemuda ISMA menyeru supaya rakyat bersatu dan ingin mengingatkan bangsa Cina bahawa isu ini bukanlah isu perkauman. Pihak berkuasa telah menjalankan tanggungjawab mereka di beberapa lokasi yang lain seperti Sungai Ichat (isu pekebun India), Lembah Bertam (pekebun Cina) dan Kenchau, Lipis (pelombong emas Melayu).

“Mereka telah pun diambil tindakan seperti mana pekebun di Raub,” katanya.

Selain isu kebun durian haram, Luqman berkata, Pemuda ISMA turut memantau rapat perkembangan Projek Pulau Pinang Selatan (PSI) yang dahulunya dikenali sebagai Projek Tambakan Laut Selatan Pulau Pinang (PSR) seluas 4,500 ekar yang dijangka memusnahkan biodiversiti perikanan seterusnya memberi impak terhadap nelayan di Pulau Pinang.

Pelaksanaan projek itu hanya menjelaskan bahawa seruan bekas Ketua Menteri Pulau Pinang, Lim Guan Eng bahawa DAP adalah sebuah parti yang mempunyai CAT (competency, accountability, transparency) adalah sebuah hikayat dongeng yang diceritakan kepada rakyat supaya terpesona akan sebuah keindahan yang palsu.

“Pemuda ISMA ingin menegaskan bahawa negara ini mempunyai kedaulatan undang undang, kepada pihak yang ingin memanipulasi undang undang dan tidak berintegriti, anda tidak mempunyai tempat di negara ini,” katanya.

Terdahulu, kerajaan negeri Pulau Pinang tetap dengan pendirian untuk meneruskan PSI meskipun terdapat banyak bantahan daripada pelbagai pihak supaya ia dibatalkan.

Di bawah projek PSI, kerajaan negeri bercadang untuk merebut kembali kira-kira 1,821 hektar laut untuk membangunkan tiga pulau di selatan Lapangan Terbang Antarabangsa Pulau Pinang ke arah timur sekitar Permatang Damar Laut untuk membuat bank darat yang akan digunakan untuk membiayai Pelan Induk Pengangkutan Pulau Pinang (PTMP).


Isu bekalan ayam: MTEM gesa wujudkan Lembaga Unggas

BANGI, 23 Syawal 1443H, Selasa – Sebuah Lembaga Unggas perlu ditubuhkan untuk mengimbangi keperluan pengguna dan pengusaha atau pengeluar ayam serta telur.

Pengerusi Majlis Tindakan Ekonomi Melayu (MTEM), Abdul Halim Husin berkata, ia sebagai usaha untuk tidak meminggirkan semua pemegang taruh khususnya pengusaha penternak ayam dan telur berskala kecil yang kebanyakan terdiri daripada orang Melayu dan Bumiputera.

Malah, katanya, lembaga ini juga boleh memastikan harga ayam yang sepatutnya tanpa meletakkan harga siling apabila ia dapat mengimbangi jumlah bilangan ayam import, bilangan keluaran berskala kecil dan bilangan keluaran yang berskala besar.

“Ini akan memastikan industri dapat bertahan dan rakyat tidak tertekan dgn permainan nakal orang tengah. Pasaran tidak lagi dikawal oleh kartel,” katanya dalam satu kenyataan, hari ini.

Dalam pada itu, MTEM juga menyambut baik jihad memerangi orang tengah yang akan dipelopori oleh Pertubuhan Peladang Kebangsaan (Nafas) termasuklah arahan kepada syarikat berkaitan kerajaan (GLC) untuk terlibat sama menggembleng usaha menangani krisis makanan.

Selari dengan ketetapan Kabinet, MTEM dan Dewan Perniagaan Melayu Malaysia (DPMM) mencadangkan Nafas diberikan kuasa serta sokongan sebagai GLC utama dalam sektor keselamatan.

“Sebagaimana Petronas menjadi pemain utama dalam sektor minyak dan gas, begitu jugalah Nafas dalam sektor keselamatan dan kedaulatan makanan khususnya unggas (poultry) seperti penghasilan ayam, itik dan sebagainya di mana pemain industri di bawahnya akan diberi ruang untuk terlibat sama,” katanya.

Beliau menegaskan, hakikatnya ayam adalah bahan makanan isi rumah yang bekalannya datang dari sektor penternakan.

“Hargahya lebih dipengaruhi kuasa pasaran (flex-price); harga siling dan kawalan bekalan akan meningkatkan kos pengeluaran.

“Penternak dapati harga makanan ayam melambung naik menjadikan harga siling tidak kompetitif.

“Oleh itu subsidi perlu diberi pada punca peningkatan kos yakni input makanan ayam sama ada jagung atau apa sahaja alternatif sebagaimana yang dicadangkan Kabinet. Jika tidak intervensi kerajaan akan gagal,” katanya

Selain itu, katanya, lesen import (AP) untuk semua ini perlu ditutup semula sejurus selepas krisis ini berakhir dan hanya GLC seperti Nafas diberi permit tunggal atau utama.

Tegasnya, Nafas perlu diberi mandat untuk menerajui pelbagai inisiatif termasuk melakukan pelaburan strategik, di mana ia juga akan dikawal oleh Lembaga Unggas yang baru.

“Kita berharap ketetapan Kabinet Datuk Seri Ismail Sabri dengan perincian yang halus dengan objektif yang jelas serta penambahbaikan yang kami cadangkan boleh dilaksanakan dan menunjukkan hasil dengan kadar segera.

“Jika tidak, bekalan ayam dan makanan bukan sahaja berkurang tapi akan menjadi mahal setelah pengeluar tempatan tidak lagi mampu mengeluarkan hasil,” katanya.


Kelantangan Malaysia bersuara demi Palestin di AS wajar dipuji

Oleh Siti Hafidah Abd Ghaffar

BANGI, 16 Syawal 1443H, Selasa – Pendirian Malaysia berhubung isu berkaitan Palestin ketika pertemuan pemimpin ASEAN dengan Presiden Amerika Syarikat (AS), Joe Biden baru-baru ini wajar dipuji.

Namun, tindakan mengharapkan AS secara jujur menggunakan pengaruhnya bagi menyelesaikan isu Palestin yang telah berlarutan selama 74 tahun dilihat sebagi satu usaha yang sia-sia.

Ini kerana dunia sedia maklum bahawa AS adalah rakan sekutu Israel yang kuat sejak sekian lama, kata Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi.

“Bagaimanapun, usaha pihak kerajaan untuk bersuara mempertahankan Palestin adalah sesuatu yang baik.

“Ia perlu disusuli dengan tindakan-tindakan yang lebih proaktif untuk memberi kesan,” katanya ketika dihubungi Ismaweb.net hari ini.

Mengulas lanjut, Ustaz Noor Azib menegaskan Palestin adalah sebuah negara berdaulat dan mempunyai hak dari sudut undang-undang untuk wujud sebagai sebuah negara yang sah.

Bagaimanapun katanya, kekejaman berlaku di sana apabila pihak Israel yang terus menerus menceroboh dan menindas rakyat Palestin.

“Kekejaman berterusan ini tidak mungkin terus menerus berlaku tanpa kuasa besar yang melindungi mereka di belakangnya,” katanya.

Pada Sidang Kemuncak Khas ASEAN-AS yang diadakan di Washington DC, Perdana Menteri, Datuk Seri Ismail Sabri Yaakob membangkitkan isu Palestin dan menggesa Washington menggunakan pengaruhnya dalam menyelesaikan isu itu.

Beliau berkata, pendirian tegas itu harus diambil bagi menyelesaikan krisis yang telah berlarutan sejak sekian lama.

“Kekejaman Israel perlu dihentikan. Malaysia menekankan Amerika Syarikat perlu jujur selesai isu tersebut.

“Kalau di Ukraine, Amerika boleh mengambil tindakan cepat, kita nak Amerika Syarikat mengambil tindakan cepat bagi isu Palestin,” katanya.


Wabak selesema burung, Algeria isytihar darurat

ALGIERS, 28 Jamadilakhir 1442H, Rabu – Algeria mengisytiharkan darurat selepas Pertubuhan Dunia untuk Kesihatan Haiwan (OIE) mengumumkan penularan wabak selesema burung H5N8 melanda kawasan timur negara itu, lapor Agensi Anadolu.

“Sumber virus ini daripada burung yang berhijrah dan kami (Algeria) telah keluarkan amaran kepada semua wilayah untuk mematuhi arahan darurat. Wabak itu dikesan di bandar kota Ain Fakrounm,” kata Menteri Pertanian Abdelhamid Hamdani pada Selasa,pada sidang media.

Pada Selasa, OIE mengesan kawasan panas yang menjadi lokasi penularan wabak di Ain Fakroun, di Oum El Bouaghi.

Analisis makmal menunjukkan wabak di bandar itu sudah menjangkiti 51,200 ekor ayam. – Bernama


PRK Slim: SPR hantar 23,094 kad pengundi

IPOH, 21 Zulhijjah 1441H, Selasa – Suruhanjaya Pilihan Raya (SPR) telah menghantar kad pengundi kepada 23,094 pengundi bermula semalam menjelang Pilihan Raya Kecil (PRK) Dewan Undangan Negeri (DUN) Slim.

Setiausaha SPR Ikmalrudin Ishak berkata inisiatif itu sebagai usaha untuk menggalak dan memudahkan pengundi keluar mengundi pada PRK DUN Slim yang ditetapkan pada 25 Ogos bagi pengundian awal manakala 29 Ogos sebagai hari mengundi.

Beliau berkata pada PRK Slim kali ini, SPR meletakkan maklumat “Masa Keluar Mengundi Yang Digalakkan” bagi setiap pengundi pada kad pengundi berkenaan.

“Cadangan masa ini bertujuan untuk mengelakkan pengundi berkumpul dalam jumlah yang ramai seterusnya memastikan penjarakan fizikal dalam kalangan pengundi semasa berada di pusat mengundi.

“Ini adalah selaras dengan prosedur kawalan penyebaran wabak COVID-19 di bawah Akta 342 Akta Kawalan Penyakit Berjangkit yang sedang berkuat kuasa,” katanya dalam kenyataan di sini, hari ini.

Ikmalrudin berkata pengundi yang telah menerima kad berkenaan tidak lagi perlu menyemak saluran dan nombor bilangan pengundi dalam daftar pemilih di barung SPR kerana kedua-dua maklumat berkaitan ada dinyatakan dalam kad pengundi itu.

Bagaimanapun, katanya pengundi masih perlu membawa kad pengenalan bagi pengesahan identiti untuk mengundi dan diingatkan supaya membawa kad pengundi atau catatan maklumat daftar pemilih pada hari mengundi bagi memudahkan semakan.

“Pengundi yang tidak menerima kad pengundi berkenaan boleh membuat semakan maklumat pengundian iaitu pusat mengundi, saluran dan nombor bilangan melalui portal SPR pengundi.spr.gov.my atau Aplikasi MySPR Semak atau melalui khidmat pesanan ringkas (SMS) iaitu SPR (jarak) SEMAK (jarak) NOMBOR KAD PENGENALAN hantar ke nombor 15888 atau menghubungi talian hotline SPR di 03-8892 7018,” katanya. – Bernama


Rakyat Malaysia di Russia, Armenia, Belarus dinasihat berwaspada

KUALA LUMPUR, 6 Zulhijjah 1444H, Ahad – Rakyat Malaysia di Russia, Armenia dan Belarus dinasihatkan supaya terus berwaspada susulan pengisytiharan operasi memerangi pengganas (CTO) di Moscow dan wilayahnya pada Sabtu.

“Pendaftaran adalah penting untuk memastikan maklumat yang berkaitan dan kemas kini daripada Kedutaan/Kerajaan Malaysia dapat disampaikan dengan efektif dan seefisien mungkin.

“Kedutaan sedang memantau dengan teliti situasi semasa di negara ini dan menggesa semua rakyat Malaysia, khususnya pelajar di Moscow, Kursk, St. Petersburg dan Volgograd supaya sentiasa berwaspada dan bertenang, mengehadkan pergerakan di luar rumah, mengelakkan kawasan sesak, sentiasa membawa dokumen peribadi (termasuk pasport) dan memastikan dokumen perjalanan adalah sah dan mudah diakses.

“Bagi rakyat Malaysia yang merancang untuk pergi ke Russia, mereka dinasihatkan untuk menangguhkan semua perjalanan yang tidak penting, sehingga keadaan bertambah baik,” menurut kenyataan itu.

Sementara itu, Menteri Luar, Datuk Seri Zambry Abdul Kadir berkata, menerusi ciapan di Twitternya, “Kementerian memantau dengan teliti situasi di Russia susulan pergolakan yang disebabkan pemberontakan bersenjata.

“Kedutaan sedang berhubung rapat dengan semua 755 rakyat Malaysia yang berdaftar dan meminta mereka bertenang, mengambil langkah berjaga-jaga dan kekal berada di dalam rumah.”

Ketegangan semakin memuncak di Rusia selepas kumpulan upahan Wagner, yang diketuai Yevgeny Prigozhin, juga pernah menjadi sekutu rapat Presiden Rusia Vladimir Putin, melancarkan pemberontakan untuk menjatuhkan tentera Russia.

Prigozhin berkata, pejuangnya akan mara ke Moscow, mendorong Kremlin meningkatkan langkah keselamatan merentasi pelbagai wilayah di negara itu, lapor Agensi Anadolu pada Sabtu.

Dalam perkembangan terbaharu, Prigozhin kemudian mendakwa pejuangnya memutuskan untuk berundur bagi mengelakkan pertumpahan darah ketika mereka berada kira-kira 200 kilometer (124 batu) dari Moscow, manakala Presiden Belarus Alexander Lukashenko berkata, beliau akan mengadakan perbincangan dengan ketua Wagner dengan persetujuan Putin, dan Prigozhin menerima perjanjian untuk ‘mengendurkan ketegangan.’ – Bernama


Penganjur acara perlu wujud garis panduan elak perlakuan kurang senonoh: Mufti

MELAKA, 10 Zulkaedah 1444H, Selasa – Mufti Melaka Datuk Abdul Halim Tawil meminta mana-mana penganjur yang mahu menganjurkan sebarang acara di negeri itu agar mewujudkan garis panduan tersendiri bagi mengelak perlakuan kurang senonoh daripada peserta ketika acara berlangsung.

Beliau berkata ia penting bagi menjaga nilai dan akhlak peserta terutama yang beragama Islam sekali gus mereka menjadi contoh kepada masyarakat.

“Bagi pihak agensi agama khususnya di Melaka (ini), dengan kejadian tular yang berlaku pihak kami berasa terkilan kerana keadaan itu tidak menggambarkan etika dan akhlak dan memahami konsep seni dan budaya dalam kehidupan masyarakat Islam itu sendiri.

“Jadi bagi pihak agensi agama khususnya di pihak kerajaan negeri juga, saya mengharapkan pihak penganjur supaya dapat berhati-hati memastikan setiap acara dan program yang dimasukkan dalam apa acara dalam mempromosikan Melaka sebagai negeri pelancongan, budaya dan sebagainya mestilah mempunyai satu garis panduan yang jelas,” katanya.

Beliau berkata demikian ketika ditemui pemberita selepas Majlis Perasmian Konvensyen Kelas Al-Quran dan Fardu Ain (KAFA) Peringkat Kebangsaan Tahun 2023 yang disempurnakan Yang Dipertua Negeri Melaka Tun Mohd Ali Rustam di Pusat Dagangan Antarabangsa Melaka (MITC) Ayer Keroh di sini hari ini.

Hadir sama Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Exco Pendidikan, Pengajian Tinggi dan Hal Ehwal Agama negeri Datuk Rahmad Mariman.

Abdul Halim mengulas mengenai kontroversi aksi gelek mengghairahkan yang berlaku ketika penganjuran satu festival di Melaka, baru-baru ini.

Sementara itu, Exco Pelancongan, Warisan, Seni dan Kebudayaan negeri Datuk Abdul Razak Abdul Rahman dalam satu kenyataan berkata beliau menyokong segala program dilaksanakan mana-mana pihak dalam usaha menyemarakkan aktiviti pelancongan di negeri berkenaan.

Bagaimanapun, beliau berkata ia bukan satu lesen untuk melanggar garis panduan dan etika yang telah ditetapkan dan sensitiviti rakyat negeri itu harus menjadi keutamaan.

“Pesanan saya buat penganjur agar lebih berhati-hati dalam memilih ‘vendors’ dan mengetatkan lagi aktiviti dan pemantauan berterusan harus dilakukan jika hendak membuat lagi program seperti ini di Melaka,” katanya. -Bernama


Kelab komedi disimbah cat

KUALA LUMPUR, 20 Zulhijjah 1443H, Rabu – Crack House Comedy Club, Taman Tun Dr Ismail, di sini yang menjadi lokasi seorang wanita menanggalkan baju kurung dan tudung ketika membuat persembahan komediri, disimbah cat oleh dua lelaki.

Ketua Polis Daerah Brickfields, ACP Amihizam Abdul Shukor berkata sebahagian cat yang dibaling oleh lelaki berkenaan turut terkena pintu utama sebuah bank tempatan berhampiran.

Katanya laporan polis telah dibuat oleh pekerja bank berkenaan pada 10 pagi dan pemilik restoran terbabit pada pukul 4 petang semalam.

Amihizam berkata pemilik restoran, lelaki berusia 39 tahun memberitahu restoran miliknya telah disimbah cat berwarna merah pada papan tanda restoran manakala lantai pintu utama menuju ke tangga disimbah cat warna hitam.

“Polis telah membuat semakan terhadap rakaman kamera litar tertutup (CCTV) di bank dan restoran berkenaan dan mendapati kejadian berlaku antara pukul 4.15 pagi hingga 5.09 pagi.

“Semakan turut mendapati dua lelaki menaiki sebuah kereta jenis Proton Waja telah membaling dua plastik berisi cat merah dan hitam ke arah papan tanda restoran berkenaan namun, sebahagian dari cat hitam yang dibaling ke restoran telah terkena pada pintu utama bank dan rakaman CCTV akan dihantar ke Jabatan Forensik PDRM untuk mendapatkan analisis pakar,” katanya dalam satu kenyataan.

Amihizam berkata kes disiasat di bawah Seksyen 427 Kanun Keseksaan (iaitu melakukan khianat). – Bernama


COVID-19: Kes baharu lepasi angka 3,000, dengan 15 lagi kematian

KUALA LUMPUR, 16 Ramadan 1442H, Rabu – Kes baharu COVID-19 melepasi angka 3,000 dengan 3,142 kes dan 15 kematian dilaporkan dalam tempoh 24 jam lepas menjadikan kes kumulatif COVID-19 di negara mencecah 401,593 setakat ini.

Ketua Pengarah Kesihatan Tan Sri Dr Noor Hisham Abdullah berkata kesemua yang meninggal dunia merupakan warga tempatan menjadikan jumlah keseluruhan kes kematian akibat wabak itu kini 1,477.

Menerusi kenyataannya hari ini, beliau memaklumkan Selangor masih menjadi negeri mencatatkan kes baharu tertinggi dengan 1,019 kes, diikuti Kelantan (523) dan Kuala Lumpur (440).

Dr Noor Hisham berkata dalam tempoh 24 jam lepas juga, 1,822 kes sembuh dicatatkan menjadikan jumlah kumulatifnya 373,397, manakala kes aktif kini 26,719.

Selain itu, beliau berkata sejumlah 306 kes sedang menerima rawatan di Unit Rawatan Rapi (ICU) dengan 151 daripadanya memerlukan bantuan alat pernafasan.

Dalam pada itu, beliau berkata 12 kluster baharu dilaporkan melibatkan empat kluster sektor pendidikan, empat kluster komuniti, dua kluster tempat kerja, dan masing-masing satu kluster kumpulan berisiko tinggi, iaitu Kluster Jalan Sekinchan dan satu kluster keagamaan, Kluster Leboh Gambus di Selangor .

Kluster sektor pendidikan terdiri daripada Kluster Melugu di Sarawak, Madai (Sabah), Layar Hujung (Kedah) dan Jalan Gombak Dua (Selangor), manakala kluster komuniti pula Ulu Strass di Sarawak, Jalan Maharajalela (Perak), Taman Wira (Johor) dan Pintu Air Relau (Kedah).

Sementara itu, kluster tempat kerja dikenal pasti ialah Kluster Jalan Rimbunan di Kuala Lumpur dan Kluster Jalan Bakariah di Johor.

Dr Noor Hisham menyatakan pertambahan kluster itu menjadikan kluster aktif kini 370 manakala sembilan kluster dilaporkan tamat hari ini. – Bernama


Ketidaksungguhan kerajaan punca kenaikan harga barang, sampai bila bergantung bekalan import?

BANGI, 6 Ramadan 1443H, Jumaat – Meskipun negara beralih kepada fasa peralihan endemik, isu kenaikan harga barang masih lagi membelenggu rakyat.

Isu ini bagaikan tiada penghujung dek ketidakseriusan kerajaan terhadap isu jaminan bekalan makanan negara.

Bahkan, tindakan kerajaan yang lambat mencari punca masalah menyebabkan harga barang terus meningkat tanpa dapat dikawal.

Berikutan itu, Ahli Jawatankuasa Pusat (JKP) BERJASA, Azrul Azham berkata, bukan sahaja penjual menanggung beban, malahan pengguna turut terkesan akibat harga barang yang terus meningkat mendadak.

Bimbang dengan situasi itu, beliau menggesa Kementerian Perdagangan Dalam Negeri dan Hal Ehwal Pengguna (KPDNHEP) mengambil tindakan pantas bersama Kementerian Pertanian dan Industri Makanan dalam menguruskan isu ini.

“Dulu ada Skim Harga Maksimum Keluarga Malaysia (SHMKM) yang hanya mampu mengawal harga barang yang sudah naik, bukan kembalikan harga barang kepada tahap sediakala.

“Itupun terhad kepada tempoh yang ditetapkan sahaja!” katanya dalam kenyataan, hari ini.

Selain itu, Azrul Azham tidak menolak kemungkinan kenaikan harga barang disebabkan kebergantungan kepada pasaran import dan tidak bersungguh menaiktaraf sektor pertanian dan penternakan negara ke tahap yang lebih tinggi.

Beliau berkata, bilangan import makanan Malaysia berjumlah pada November 2021 berjumlah RM93.3 bilion.

Jelasnya, Malaysia memperoleh sayur-sayuran, buah-buahan dan daging sekurang-kurangnya daripada 120 negara, mengimport lebih daripada 50 jenis bahan segar dan beku bagi memenuhi permintaan pasaran tempatan.

“Negara Afrika, Australia, India, Thailand dan China antara yang menjadi sumber Malaysia mendapatkan import buah-buahan.

“Manakala sayur-sayuran seperti bawang merah, bawang putih, brokoli, cendawan, bendi, kacang, keledek, tomato dan cili diimport dari beberapa negara seperti China, India, Thailand, Australia dan Singapura.

“Jadi persoalannya, sampai bila Malaysia perlu bergantung kepada bekalan import? Yang pasti jaminan makanan negara dalam keadaan kritikal,” katanya.


‘PATI dihormati sebagai manusia’ doktor jawab tuduhan Al Jazeera

BANGI, 16 Zulkaedah 1441H, Rabu – Salah seorang doktor yang bertugas di Pusat Kuarantin dan Rawatan COVID-19, MAEPS Serdang tampil memperbetulkan dakwaan agensi berita antarabangsa, Al Jazeera berkenaan cara negara ini mengendalikan pendatang asing tanpa izin (PATI) dalam mengekang penularan pandemik berkenaan.

Dalam satu hantaran di Facebook, Dr Kenneth Wong Chen Fei menegaskan, Al Jazeera membuat dakwaan palsu dan tuduhan tidak wajar terhadap Malaysia mengenai pengurusan serta rawatan PATI.

Dr Kenneth yang berkhidmat selama lebih sebulan di pusat kuarantin berkata, beliau dan pasukannya telah merawat hampir 700 hingga 800 PATI di pusat berkenaan.

“Semua PATI dilayan dengan adil dan baik. Kami menghormati mereka sebagai manusia biasa. Tiga kali makan sehari. Setiap hidangan dilengkapi dengan sayur-sayuran, daging dan nasi.

“Katilnya bagus dengan persekitaran berhawa dingin. Mereka masing-masing diberi pek, tuala, makanan kering percuma. Tidak ada yang dizalimi.

“Semua diberi kebebasan untuk menunaikan solat sunat dan ke tandas. Ketika mereka keluar, semua diberi pakaian baru secara percuma,” katanya.

Bahkan, kata Dr Kenneth lagi, ada dalam kalangan PATI turut diberikan saringan COVID-19 secara percuma oleh kerajaan yang bernilai antara RM300 hingga RM400.

“Dapat makanan percuma, rawatan percuma, baju percuma. Semua kerajaan Malaysia tanggung! Apa lagi yang mereka mahukan?,” soalnya yang kesal dengan tuduhan Al Jazeera.

Pada masa sama, beliau sekali lagi menegaskan, bahawa dakwaan Al-Jazeera menerusi laporannya tak berasas dan tidak betul – berita sepihak.

“Kami bersama Kementerian Kesihatan Malaysia (KKM) dan kerajaan berusaha sebaik mungkin dalam memerangi wabak COVID-19!,” katanya.

Dr Kenneth turut menggunakan tanda palang #kitajagakita dan #terusberjuang, bagi membuktikan keikhlasan kerajaan dalam menjaga keselamatan semua pihak

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap PATI ketika Malaysia melaksanakan langkah menangani COVID-19.

Ketua Polis Negara, Tan Sri Abdul Hamid Bador berkata, laporan yang dikeluarkan agensi berita itu yang mendakwa Malaysia melakukan diskriminasi terhadap PATI adalah tidak tepat dan siasatan lanjut sedang dijalankan PDRM.


Wujudkan tabung dana PdPR untuk kegunaan guru, murid

BANGI, 25 Syawal 1442H, Ahad – Ikatan Guru-Guru Muslim Malaysia (i-Guru) mengemukakan lima cadangan, susulan pelaksanaan kaedah Pengajaran dan Pembelajaran di Rumah (PdPR) selama 25 hari persekolahan serta peperiksaan Sijil Pelajaran Malaysia (SPM) 2021 yang akan diadakan pada tahun depan.

Antara cadangan berkenaan, termasuk membenarkan semua calon SPM 2021 dan guru-guru yang terlibat dengan tingkatan peperiksaan diberikan suntikan vaksin agar mereka boleh hadir ke sekolah semula untuk sesi pembelajaran bersemuka bagi persiapan menghadapi peperiksaan SPM.

Selain itu, mewujudkan tabung dana PdPR bagi kegunaan guru-guru dan murid-murid untuk tujuan pembelian peralatan teknologi, alat peranti dan data internet.

Dalam hal ini, Ustaz Mohd Azizee mengesyorkan sumbangan warga guru minimum RM10 sebulan melalui potongan gaji supaya dapat menyelamatkan murid-murid dari keciciran pendidikan dan membantu warga guru dengan bantuan data internet.

Beliau berkata, tabung ini adalah inisiatif tambahan sebagai membantu usaha pihak kerajaan untuk mengagihkan 150,000 peranti kepada murid dari keluarga B40.

“Meningkatkan kualiti program Didik TV dari sudut penyiaran, dan isi kandungan agar lebih interaktif dan efektif.

“Memanfaatkan kepakaran guru-guru sedia ada melalui pengalaman PdPR 1.0 dan 2.0 untuk dikongsi bersama warga guru demi meningkatkan kompetensi guru. Pihak KPM wajar memberikan insentif khas kepada warga guru atas usaha keras mereka untuk tujuan tersebut,” katanya dalam satu kenyataan hari ini.

Ustaz Azizee turut mengesyorkan pelatihan intensif dan berterusan kepada warga guru berkaitan ‘cybergogy’, ‘peeragogy’ dan ‘heutagogy’ untuk berdepan pendidikan milenium dan cabaran Revolusi Industri 4.0 (IR 4.0).

“Diharap langkah proaktif dan kreatif pihak KPM akan membantu warga guru dan murid-murid demi kelangsungan masa depan pendidikan,” katanya sambil merakamkan ucapan terima kasih berhubung pengumuman Menteri Pendidikan hari ini.

Terdahulu, Kementerian Pendidikan mengumumkan pelaksanaan PdPR akan disambung lagi untuk tempoh 25 hari apabila sesi persekolahan dibuka semula pada 13 Jun bagi kumpulan A dan Kumpulan B pada 14 Jun ini.

Menteri Kanan Pendidikan, Datuk Radzi Jidin berkata, ia akan berterusan hingga cuti pertengahan penggal pada 16 dan 17 Julai ini.

Radzi turut memaklumkan ujian lisan dan amali sains SPM 2021 akan dilaksanakan pada Februari 2022 manakala ujian bertulis pula pada Mac 2022.

Jelasnya, perkara berkenaan diputuskan selepas pertimbangan keadaan dan cabaran semasa sepanjang tahun ini.


Pilihan raya Parlimen Lubnan tetap diadakan pada 2022

BEIRUT, 4 Zulhijjah 1442H, Rabu – Presiden Lubnan, Michel Aoun mengesahkan pilihan raya Parlimen negara itu akan diadakan dalam tempoh yang telah ditetapkan pada tahun 2022.

Dalam satu kenyataan pada Selasa, Aoun memaklumkan kepada bekas Ketua Perwakilan Kesatuan Eropah (EU), Elena Valenciano bahawa pemilihan Parlimen akan berlangsung tepat pada waktu iaitu ketika musim bunga tahun hadapan.

Aoun bertemu dengan Valenciano di Istana Presiden di Baabda timur Beirut, selain menyambut baik EU untuk memantau pilihan raya itu.

“Lubnan mengalu-alukan kehadiran pemerhati Eropah untuk memantau, sebagaimana yang berlaku pada tahun 2018,” kata Aoun.

Lubnan akan mengambil langkah-langkah tepat sehingga pilihan raya berlangsung dalam suasana demokratik dan aman, untuk memastikan penyertaan rakyat menyeluruh dalam pemilihan berkenaan.

Negara itu sehingga kini masih berada dalam fasa pembentukan kerajaan baharu di tengah perbezaan antara Aoun dan calon Perdana Menteri, Saad Hariri.

Lubnan berdepan krisis ekonomi yang buruk dengan kehilangan semua nilai mata wang tempatan, selain tunjuk perasaan meluas di seluruh negara.-  Agensi


Polis belum terima permohonan permit ‘Gerakan Selamatkan Malaysia’

BANGI, 25 Safar 1445H, Isnin – Polis belum menerima permohonan permit bagi penganjuran perhimpunan aman ‘Gerakan Selamatkan Malaysia’ di hadapan Kompleks Sogo, Kuala Lumpur yang dijadualkan diadakan Sabtu ini.

Timbalan Ketua Polis Negara, Datuk Seri Ayob Khan Mydin Pitchay berkata, tarikh akhir permohonan permit itu adalah pada hari ini.

Katanya, mana-mana pihak yang ingin menganjurkan sebarang perhimpunan perlu membuat permohonan mengikut prosedur di bawah Seksyen 9 (1) Akta Perhimpunan Aman 2012 dalam tempoh lima hari sebelum acara.

“Saya belum pasti mereka sudah buat permohonan atau tidak, nanti saya akan semak. Tetapi hari terakhir untuk mereka buat permohonan adalah hari ini, lima hari sebelum,” katanya seperti dipetik media tempatan, hari ini.

Mengulas lanjut, Ayob Khan berkata, selain memohon permit, sebarang perhimpunan yang ingin dianjurkan mana-mana pihak perlu mematuhi beberapa syarat peraturan dan undang-undang yang dikuatkuasakan.

Antaranya termasuk mendapat keizinan empunya kawasan serta memastikan tiada bantahan daripada masyarakat yang berada di sekeliling lokasi perhimpunan.

“Dalam konteks ini adalah perlu mendapat kebenaran daripada Dewan Bandaraya Kuala Lumpur (DBKL) dan juga pihak Sogo.

“Dimestikan untuk tidak ada bantahan daripada masyarakat yang berada di sekeliling khususnya pemilik-pemilik premis kedai atau Sogo sendiri yang mana mereka boleh membuat bantahan dalam tempoh 48 jam sebelum itu.

“Itu syarat yang perlu dipenuhi oleh mana-pihak yang ingin membuat perhimpunan. Saya harap mereka buat ikut prosedur, kalau tidak, tindakan akan diambil,” katanya

Sebelum ini, media melaporkan Pemuda Perikatan Nasional (PN) bersama gabungan pertubuhan bukan kerajaan (NGO) bakal mengadakan Himpunan Gerakan Selamatkan Malaysia di hadapan Sogo, Jalan Tunku Abdul Rahman, Kuala Lumpur Sabtu ini.

Ketua Pemuda PAS, Ahmad Fadhli Shaari dilaporkan berkata, kempen dijadual bermula jam 2 petang itu bertujuan membuka mata rakyat berkenaan isu semasa termasuk kes pelepasan pertuduhan 47 kes rasuah dan pengubahan wang haram Timbalan Perdana Menteri, Datuk Seri Ahmad Zahid Hamidi.


Ribut: Peruntukan kecemasan baiki sekolah rosak di KL, Selangor

PUTRAJAYA, 1 Zulkaedah 1444H, Ahad – Kementerian Pendidikan (KPM) akan segera menyalurkan peruntukan kecemasan bagi membaiki 36 buah sekolah di Kuala Lumpur dan Selangor yang rosak akibat kejadian ribut yang melanda, Jumaat lalu.

KPM dalam kenyataan hari ini memaklumkan, peruntukan berkenaan akan disalurkan kepada Jabatan Pendidikan Wilayah Persekutuan Kuala Lumpur (JPWPKL) dan Jabatan Pendidikan Negeri Selangor (JPNS).

Menurut KPM, kejadian ribut berkenaan mengakibatkan kerosakan 27 buah sekolah di Kuala Lumpur dan sembilan buah sekolah di Selangor.

Katanya, JPWPKL, JPNS dan Pejabat Pendidikan Daerah (PPD) akan membuat penilaian lanjut terhadap kerosakan yang berlaku di sekolah berkenaan dengan kerjasama daripada Jabatan Kerja Raya (JKR).

“Seterusnya, pihak JKR akan mengemukakan laporan penilaian berserta anggaran kos kepada KPM. Penyaluran peruntukan penyelenggaraan untuk tujuan membaiki kerosakan di bawah kecemasan akan disalurkan kepada JPWPKL dan JPNS dengan kadar segera,” katanya.

Menurut kenyataan itu, KPM berkata, JPWPKL, JPNS dan PPD akan melaksanakan pembaikan serta pembersihan segera bagi membolehkan sesi pengajaran dan pembelajaran (PdP) diteruskan tanpa sebarang gangguan.-  Bernama


Mahkamah tetapkan 29 Jun tarikh keputusan kes rogol Paul Yong

IPOH, 16 Syawal 1443H, Selasa – Mahkamah Tinggi di sini menetapkan 29 Jun ini untuk keputusan kes rogol membabitkan bekas Ahli Majlis Mesyuarat Kerajaan Negeri (EXCO), Paul Yong Choo Kiong.

Hakim Abdul Wahab Mohamed menetapkan tarikh itu selepas mendengar hujahan daripada kedua-dua pihak pendakwaan dan pasukan pembelaan pada akhir kes pembelaan pada Selasa (17 Mei).

Peguam utama, Datuk Rajpal Singh dalam hujahnya berkata, bukan untuk pihak pembelaan membuktikan kes itu tetapi untuk pihak pendakwaan membuktikan kes mereka di luar keraguan munasabah.

Beliau berkata, isu terbesar yang dibangkitkan pihak pembelaan ialah mengapa pihak pendakwaan tidak memanggil pegawai penyiasat (IO) yang mengendalikan dakwaan konspirasi politik membabitkan anak guamnya.

“Pihak pendakwaan tidak menawarkan saksi (IO) kepada pihak pembelaan juga.

“Mereka boleh memanggil IO. Dia boleh memberikan penjelasan tetapi semua ini tidak dilakukan.

“Pihak pendakwaan memberitahu mahkamah bahawa isteri tertuduh adalah ‘pihak yang berkepentingan’ dalam kes itu tetapi kami tidak bersetuju dengan ini,” katanya seperti dilapor The Star.

Rajpal berkata, isteri tertuduh adalah ‘saksi yang boleh dipercayai’ kerana dia memberi keterangan bahawa jika terdapat sebarang kebenaran berkaitan dakwaan rogol, dia tidak akan sekali-kali menyokong suaminya.

“Hujah terbesar ialah dia adalah saksi pendakwaan yang ditawarkan kepada kami dan mereka (pendakwaan) mempunyai hak untuk menuduhnya jika dia melakukan apa-apa cara, bertentangan dengan kenyataannya yang diberikan sebelum ini.

“Pihak pendakwaan tidak melakukan itu (mendakwa), yang bermaksud terdapat banyak kebenaran dalam kenyataannya dan apa yang dia katakan dalam keterangan lisannya,” katanya.

Sementara itu, Pengarah Pendakwaan Negeri, Azlina Rashdi dalam hujahnya berkata, pihak pendakwaan telah menjelaskan secara terperinci bahawa tertuduh adalah satu-satunya pencari nafkah keluarga dan isteri serta anak-anaknya bergantung kepadanya.

“Anak-anak belajar di kolej swasta, jadi isteri bergantung harap pada suami demi masa depan anak dan keluarga.

“Jika apa-apa berlaku kepada tertuduh, ia akan memberi kesan kepada masa depan keluarga,” katanya.

Azlina berkata, mangsa telah pun memberi keterangan mengapa dia tidak memaklumkan kepada ibunya mengenai rogol itu.

“Dia malu, takut dan tidak mahu ibunya risau. Dia keseorangan di sini dan bukan di negara asalnya.

“Berdasarkan bukti forensik, tiada DNA ditemui tetapi telah dijelaskan mengapa ia tidak ditemui,” katanya.

Beliau juga berkata walaupun terdapat dakwaan konspirasi politik, tiada laporan polis dibuat.

Pada 7 Disember, Paul diperintahkan membela diri atas dakwaan merogol pembantu itu lebih dua tahun lalu.

Hakim Abdul Wahab telah memutuskan terdapat kes prima facie terhadap Paul selepas mengambil kira semua bukti yang dikemukakan sepanjang perbicaraan.

Pada 23 Ogos 2019, Paul dibicarakan di Mahkamah Sesyen Ipoh atas pertuduhan merogol pembantu rumahnya yang ketika itu berusia 23 tahun.

Kesalahan itu didakwa dilakukan di dalam bilik di tingkat atas rumahnya di Taman Meru Desa, antara 8.15 malam dan 9.15 malam, pada 7 Julai tahun itu.


Isu jual tanah: ‘Mohon SPRM siasat, dedahkan kepada orang ramai’

IPOH, 21 Ramadan 1443H, Sabtu – Bekas Menteri Besar Perak, Datuk Seri Ahmad Faizal Azumu bersedia untuk memberi kerjasama sepenuhnya kepada Suruhanjaya Pencegahan Rasuah Malaysia (SPRM) berhubung isu penjualan tanah cadangan pembinaan lapangan terbang antarabangsa di Seri Iskandar.

Ahmad Faizal yang juga Menteri Belia dan Sukan berkata, tiada sebarang perkara yang hendak disembunyikan, malah SPRM diminta untuk menyiasat secara terperinci bagi mengetahui kebenaran penjualan tanah berkeluasan ratusan hektar itu kepada sebuah syarikat swasta.

“Saya tidak mahu komen perkara ini, saya dengar masih dalam siasatan SPRM jadi saya mohon SPRM siasat sedalam-dalamnya dan dedahkan kepada orang ramai akan kebijaksanaan para pemimpin kita dalam melakukan sesuatu keputusan,” katanya ketika ditemui pada sidang media selepas menghadiri Program Kembara Sahur Peja Bersama Fun Ride Riders di sini, hari ini.

Pada 18 April lepas, Pengarah SPRM Perak Datuk Mohd Fauzi Mohamad menjelaskan seramai 10 lagi individu termasuk bekas Exco kerajaan negeri dipanggil membantu siasatan SPRM berhubung isu itu selain pegawai Perbadanan Kemajuan Negeri Perak (PKNP), pegawai kerajaan negeri dan pegawai Pejabat Tanah dan Galian (PTG).

Sebelum ini, media melaporkan Pengerusi Parti Amanah Negara (Amanah) Perak Datuk Asmuni Awi berkata penjualan tanah kepada syarikat swasta adalah di luar pengetahuan Exco kerajaan negeri ketika era pentadbiran Pakatan Harapan (PH).

Asmuni yang juga seorang daripada Exco kerajaan negeri di bawah pimpinan Ahmad Faizal ketika pentadbiran negeri diterajui PH mendakwa sepanjang menyandang jawatan itu, penjualan terbabit tidak pernah dibincangkan dalam mesyuarat Exco untuk diluluskan.

Menteri Besar Perak Datuk Seri Saarani Mohamad pula memaklumkan penjualan tanah itu dilakukan ketika di bawah pentadbiran PH kepada syarikat swasta untuk pembangunan bercampur di kawasan berkenaan. – Bernama


Agihan kerusi PN hampir 90 peratus selesai

MARANG, 3 Syawal 1444H, Isnin – Agihan kerusi di negeri terlibat dalam Pilihan Raya Negeri (PRN) kini sudah di peringkat akhir iaitu hampir 90 peratus.

Naib Presiden PAS, Datuk Seri Dr Ahmad Samsuri Mokhtar berkata, keputusan itu diperoleh menerusi sesi libat urus bersama enam negeri yang terlibat dalam PRN iaitu Kelantan, Terengganu, Kedah, Selangor, Negeri Sembilan dan Pulau Pinang.

“Kebanyakan daripada negeri-negeri itu telah selesai berbincang mengenai agihan kerusi dimana lebih kurang 85 peratus hingga 90 peratus telah selesai.

“Tinggal satu dua kerusi lagi bagi setiap negeri yang perlu diputuskan oleh kepimpinan tertinggi mewakili parti masing-masing. Mereka akan duduk kembali untuk berbincang. Mungkin perbincangan seterusnya selepas musim perayaan ini,” katanya seperti dilapor Sinar Online.

Dalam pada itu, beliau memaklumkan, PN akan menggunakan lambang PAS di Kelantan dan Terengganu manakala empat negeri lain iaitu Kedah, Selangor, Negeri Sembilan dan Pulau Pinang akan menggunakan lambang PN sebagaimana Pilihan Raya Umum ke-15 (PRU15) lalu.

“Kita akan maksimumkan kemenangan sama ada atas nama PAS atau PN di negeri-negeri yang bertanding menggunakan lambang PN atau lambang PAS,” katanya.

Sementara itu, bercakap mengenai pembubaran Dewan Undangan Negeri (DUN) Terengganu, beliau berkata, ia akan dibubarkan sebelum akhir Jun dan jentera parti kini dalam keadaan bersiap siaga.

“DUN Terengganu akan dibubarkan sebelum tempoh tamat di mana tempoh tamat adalah hari terakhir pada bulan Jun. Mungkin tak jauh beza dengan Kelantan..mungkin kita bubar selepas Kelantan bubar.

“Dari segi persiapan, kita sudah bersedia sejak tahun lepas lagi malah ketika PRU15 lalu kita dah bersedia untuk hadapi PRN.

“Namun, disebabkan beberapa pertimbangan-pertimbangan yang dibuat pada waktu itu, kita tangguh dahulu pilihan raya di negeri ini,” katanya.


Dua produk mi segera tercemar diarah tarik balik dari pasaran

BANGI, 5 Syawal 1444H, Rabu – Kementerian Kesihatan (KKM) mengarahkan pihak syarikat dua produk mi segera yang didakwa mengandungi ‘ethylene oxide’, untuk penarikan balik secara sukarela daripada pasaran.

Arahan penarikan itu membabitkan produk Mi Kari Putih Penang Alai dari Malaysia dan Mi Segera jenama Indomie Perisa Ayam Spesial, susulan mengambil maklum laporan Pihak Berkuasa Kesihatan Taiwan mengenai isu pencemaran ‘ethylene oxide’.

Ketua Pengarah Kesihatan, Datuk Dr Muhammad Radzi Abu Hassan berkata, persampelan bagi produk Mi Kari Putih Penang Alai di Malaysia mendapati ianya mematuhi perundangan.

Bagaimanapun, beliau berkata, bagi memastikan kawalan keselamatan makanan yang berterusan, KKM telah mengeluarkan arahan kepada pihak syarikat untuk penarikan balik secara sukarela produk Mi Kari Putih Penang Alai bagi batch berkaitan yang mempunyai tarikh luput 25 Ogos 2023 daripada pasaran tempatan sekiranya ada.

“Berdasarkan semakan data dari Food Safety Information System of Malaysia, KKM juga mengesahkan bahawa terdapat kemasukan produk Mi Segera jenama Indomie Perisa Ayam Spesial keluaran negara Indonesia ke negara ini.

“Dalam hal ini, KKM telah mengeluarkan arahan untuk tindakan Tahan, Uji dan Lepas bagi produk Mi Segera jenama Indomie Perisa Ayam Spesial di semua pintu masuk negara dan meminta pihak syarikat menarik balik secara sukarela produk terlibat dari pasaran,” katanya dalam kenyataan, hari ini.

Lanjutan daripada isu penarikan semula produk Mi Sedaap keluaran Indonesia yang mengandungi ‘ethylene oxide’ pada 2022, Dr Muhammad Radzi berkata, KKM melalui Bahagian Keselamatan dan Kualiti Makanan telah menjalankan pemantauan berterusan ke atas produk makanan berkaitan yang dijual di pasaran tempatan mahupun diimport.

“Hasil pemantauan dari 2022 sehingga kini ke atas 36 sampel produk mi segera pelbagai jenama di pasaran tempatan, didapati 11 sampel produk Mi Sedaap mengandungi ‘ethylene oxide’ dan tindakan penguatkuasaan telah diambil.

“Tindakan yang diambil termasuklah kompaun, tindakan mahkamah dan juga penarikan balik produk dari pasaran,” katanya.

Sehubungan itu, beliau menasihatkan pengguna untuk tidak mengambil atau makan produk tersebut.

“KKM sentiasa peka dan prihatin terhadap perkara yang boleh mengancam kesihatan pengguna.

“Sebarang maklumat atau kemusykilan berhubung isu ini, pengguna boleh menghubungi Pejabat Kesihatan Daerah yang terdekat, menyalurkan melalui laman web http://moh.spab.gov.my atau laman Facebook Bahagian Keselamatan dan Kualiti Makanan (BKKM),” katanya.


PRN Melaka: Sebarang bentuk kerjasama hanya diputus selepas pilihan raya

KUALA LUMPUR, 12 Rabiulakhir 1443H, Rabu – Sebarang bentuk kerjasama dengan mana-mana pihak sebaiknya biarlah diputuskan selepas pilihan raya, kata Pengerusi Perikatan (PN) Nasional Tan Sri Muhyiddin Yassin.

Muhyiddin yang juga Presiden BERSATU berkata, buat masa biarlah proses Pilihan Raya Negeri Melaka (PRN) berjalan lancar, dan beri peluang untuk rakyat Melaka memilih kerajaan yang hendak dibentuk.

“Saya tidak katakan kita bersedia bekerjasama atau tidak bersedia bekerjasama… jawapan saya jangan diputar media mengatakan saya bersedia, saya tidak berkata begitu, ‘I am non-committal’.

“Saya mahu melihat apa keputusan pilihan raya dan selepas itu kita akan atur apa langkah strategi kita,” katanya kepada pemberita selepas mengadakan pertemuan khas bersama ‘British Malaysia Chamber of Commerce’ hari ini.

Beliau berkata demikian mengulas mengenai kenyataan Timbalan Pengerusi Barisan Nasional (BN) Datuk Seri Mohamad Hasan semalam bahawa BN, sedia merintis kerjasama dengan mana-mana pihak untuk membentuk kerajaan dan tidak hanya terhad kepada PN sahaja, sekiranya hanya mampu mempertahankan 13 kerusi yang dimenangi.

“Yang penting kita teruskan usaha yang akan memutuskan nanti akhirnya pengundi-pengundi akan nilai setiap parti bertanding mereka nak sokong mana… harap mereka sokong PN dan apa pun soal berbangkit selepas itu akan lihat selepas itu.

“Kalau pengundi Melaka faham dan tahu ini adalah pilihan raya untuk negeri bukan Pilihan Raya Kecil yang nak pilih wakil rakyat seorang…sewajarnya ada satu pandangan yang agak menyeluruh undi mereka untuk bentuk kerajaan,” katanya.

Pada Pilihan Raya Umum ke-14 (PRU14), Pakatan Harapan membentuk kerajaan negeri selepas memenangi 15 kerusi iaitu 8 (DAP), 3 (PKR), 2 (Amanah) dan 2 (Bersatu).

Pada 2020, PN mengambil alih kerajaan dengan 17 kerusi iaitu 14 BN, dua Bersatu dan satu Bebas sebelum empat Ahli Dewan Undangan Negeri menarik sokongan terhadap kepimpinan Ketua Menteri Datuk Seri Sulaiman Md Ali.

Suruhanjaya Pilihan Raya (SPR) menetapkan tarikh mengundi bagi PRN Melaka pada Sabtu ini. – Bernama


Lebih 250 tahanan Palestin mogok lapar di penjara Israel

RAMALLAH, 9 Rabiulawal 1443H, Sabtu – Sekurang-kurangnya 250 tahanan Palestin memulakan mogok lapar sebagai tanda protes berikutan pemindahan tahanan ke sel-sel berasingan di dalam penjara.

Ketua Kelab Tahanan Palestin, Qadura Fares berkata, sehingga kini 250 tahanan melancarkan mogok manakala 100 daripadanya memulakan dengan tidak minum air sejak seminggu lalu.

Sementara itu, pihak penjara menafikan berlakunya pengasingan dan menyatakan kesemua tahanan diletakkan di dalam kumpulan sama.

Sebaliknya, pihak penjara mendakwa mereka sengaja melakukan mogok lapar kerana tertekan berada dalam tahanan.

Pihak penjara juga mengakui tidak menyedari tahanan melakukan mogor lapar.

Sehingga kini, seramai 4,600 tahanan Palestin ditahan di beberapa penjara di negara haram Israel.

Kebanyakan mereka terdiri daripada pejuang kanan Jihad Islam Palestin (PIJ) yang disabitkan dengan serangan atau demonstrasi kerana kesalahan membaling batu ke arah tentera Zionis. – Agensi


Sabah dijangka mula vaksin remaja akhir Oktober

KOTA KINABALU, 28 Muharram 1443H, Isnin – Sabah dijangka akan mula memberi vaksin kepada remaja sekitar akhir Oktober setelah sasaran imuniti kawanan (herd immunity) dewasa tercapai, kata Menteri Kesihatan, Khairy Jamaluddin.

Selepas mempengerusikan Mesyuarat Pasukan Petugas Khas Imunisasi COVID-19 (CITF) peringkat negeri bersama dengan Ketua Menteri Sabah, Datuk Seri Hajiji Noor pada hari ini, beliau mengatakan bahawa Kerajaan Persekutuan komited untuk menghantar sebanyak 2.89 juta dos vaksin COVID-19 kepada Sabah bulan ini.

“Dengan penghantaran ini, kami yakin Sabah akan dapat meningkatkan kadar vaksinasi harian hingga 60,000 hingga 70,000 sehari.

“Kami masih mengekalkan sasaran 60 peratus populasi dewasa untuk divaksin sepenuhnya pada akhir September, dan 80 peratus pada akhir Oktober.

“Sebaik sahaja kita mencapai sasaran populasi orang dewasa, atau hampir 80 peratus pada bulan Oktober, saya memaklumkan pada Menteri Besar bahawa kita boleh mula memvaksinasi remaja di Sabah,” katanya pada sidang media selepas pertemuan itu.

Sementara itu, bercakap mengenai sama ada Sabah akan menerima lebih banyak vaksin CanSino, Khairy berkata, 100,000 dos dijadualkan akan dihantar ke Malaysia pada minggu depan dan 200,000 lagi pada akhir bulan.

“Jadi kita hanya akan mendapat 300,000 untuk bulan September kerana bekalan terhad kerana permintaan global, dan akan membuat pengedaran ke Sabah dengan sewajarnya.

“Pada bulan Oktober, kita mengharapkan lebih banyak dos vaksin CanSino, dan tentunya Sabah akan menjadi negeri yang diberi keutamaan untuk vaksin satu dos ini,” katanya.


Pengganas Israel dakwa bom kilang senjata Hamas

GAZA, 21 Zulkaedah 1442H, Jumaat – Pesawat perang pengganas Israel mengebom sebuah kilang senjata Pergerakan Perjuangan Islam Palestin (Hamas) di Semenanjung Gaza tengah malam Khamis, sebagai tindak balas terhadap serangan belon bakar yang didakwa dilancarkan dari kawasan pantai.

Pasukan Pertahanan Israel (IDF) mendakwa, bahawa tapak kilang itu digunakan Hamas untuk membangunkan dan mengeluarkan senjata.

“Serangan itu dilakukan sebagai tindak balas terhadap serangan belon bakar ke wilayah Israel. IDF akan bertindak balas terhadap semua cubaan keganasan dari Semenanjung Gaza,” dakwa rejim berkenaan.

Setakat ini, tiada laporan mengenai korban akibat serangan itu.

Pada awal Khamis, belon bakar didakwa dilancarkan dari Gaza sehingga menyebabkan kebakaran berhampiran bandar-bandar Israel di sepanjang sempadan selatan.

Bagaimanapun, sebilangan besar kebakaran itu kecil dan tidak berbahaya, menurut Perkhidmatan Bomba dan Penyelamat.

Pada Jun, belon bakar dilancarkan oleh operasi Hamas menyebabkan 20 kebakaran di kawasan komuniti Israel di pinggiran Gaza.

Tidak sampai sehari, pesawat Angkatan Pertahanan Israel membalas serangan dengan menyasarkan sejumlah serangan di kawasan Hamas di seluruh Semenanjung Gaza. – Agensi


COVID-19: Dos penggalak tunggal CanSino diluluskan

KUALA LUMPUR, 1 Zulhijjah 1443H, Jumaat – Kementerian Kesihatan (MOH) telah meluluskan dos penggalak tunggal vaksin CanSino Convidecia untuk digunakan sebagai penggalak heterologous dengan kesemua 19 jenis vaksin utama di Malaysia.

Solution Group Bhd rakan pengeluar CanSino Biologics Inc di ASEAN dalam satu kenyataan semalam memaklumkan bahawa vaksin itu telah diluluskan untuk dewasa berusia 18 tahun ke atas, tanpa mengira jenis vaksin yang mereka terima pada awal vaksinasi COVID-19.

Kenyataan itu juga meebut Convidecia juga akan diberikan sebagai dos penggalak selepas sekurang-kurangnya tiga bulan menerima dos kedua vaksinasi utama mereka.

“Ia juga yang pertama dan satu-satunya vaksin COVID-19 dari China yang dimasukkan dalam program vaksinasi heterologous di Malaysia yang boleh diberikan sebagai ‘mix-and-match’ bersama kedua-dua Pfizer-BioNTech dan vaksin COVID-19 AstraZeneca,” menurut kenyataan itu. – Bernama


Hanya individu dalam senarai khas boleh guna khidmat polis pengiring

KUALA LUMPUR, 10 Syawal 1443H, Rabu – Hanya individu dalam senarai khas dibenarkan menggunakan khidmat polis pengiring dan perlu mendapat kebenaraan Ketua Polis Negara kata Menteri Dalam Negeri Datuk Seri Hamzah Zainudin.

“Sebenarnya kami tidak membenarkan sesiapa yang tiada dalam senarai itu (guna khidmat polis pengiring) mendapat kemudahan sedemikian. Jadi kalau ada kesalahan yang dilakukan oleh anggota, kami akan ambil tindakan,” katanya.

Beliau berkata demikian kepada pemberita ketika diminta mengulas mengenai isu anak Ahli Parlimen  didakwa menggunakan khidmat polis pengiring selepas menghadiri Majlis Hari Raya Aidilfitri PDRM Tahun 2022 di Pusat Latihan Polis Kuala Lumpur, hari ini.

Hamzah berkata, polis telah menjalankan siasatan dalaman secara terperinci dan hasil siasatan akan diumumkan dalam tempoh terdekat.

“Orang yang menerima (khidmat polis iring) ini kalau ada melakukan mana-mana kesalahan kerana langgar apa sahaja undang-undang, kami akan ambil tindakan. Kami akan lakukan siasatan sebelum mendapatkan kepastian apa yang berlaku sebenarnya,” katanya.

Mengulas sama ada isu khidmat polis iring ini mempunyai prosedur operasi standard (SOP) baharu, beliau berkata tiada sebarang SOP baharu dan perkara itu telah dijawab dalam Parlimen dan ia hanyalah masalah individu melakukan kesalahan menggunakan sesuatu (perkhidmatan) yang tidak sepatutnya digunakan.

Pada 8 Mei lepas, polis kontinjen Pulau Pinang membuka kertas siasatan tatatertib terhadap dua anggota polis trafik berhubung kejadian mengiringi kenderaan awam.

Menerusi klip video berkenaan, kedua-dua anggota polis itu sedang mengiringi kenderaan yang didakwa dipandu oleh seorang anak Ahli Parlimen.

Paparan video berkenaan mendapat kecaman masyarakat yang tidak berpuas hati dengan individu terlibat menggunakan khidmat anggota polis trafik bagi meredah kesesakan jalan raya di Pulau Pinang.

Sementara itu, mengulas mengenai isu tular di media sosial mengenai Jabatan Pencegahan Jenayah dan Keselamatan Komuniti Bukit Aman yang didakwa akan dibubarkan, beliau enggan mengulas isu berkenaan. – Bernama


Rampas semula! Jangan sesekali buat pemutihan tanah haram

BANGI, 18 Rabiulakhir 1442H, Jumaat – ‘Pemutihan’ tanah haram di seluruh negeri Pahang sama sekali tidak boleh dilakukan, kerana dibimbangi penceroboh akan menuntut ‘hak’ mereka.

Presiden Perikatan Pencinta Alam Malaysia (ALAM), Khaidir Ahmad mendedahkan isu pencerobohan tanah kerajaan negeri yang dijadikan ladang durian haram di Raub bermula dengan peneroka tanah haram tempatan.

Dakwanya, kegiatan peneroka yang berterusan meneroka dan menjual tanah yang bukan milik mereka turut membabitkan orang luar Raub untuk membelinya.

“Jadinya masa dijual, orang dari luar Raub akan membeli. Dia terang-terang jual lot tanah haram, hutan simpan jual macam mak bapa dia punya,” dakwanya menerusi Siri Bongkar yang disiarkan TV Pertiwi, semalam.

Pada masa sama, beliau hairan apabila peneroka meneroka tanah hampir ratusan ekar sedangkan lapan ekar sudah memadai.

“Kalau nak teroka pun takkanlah teroka sampai beratus ekar bak kata orang. Beratus ekar untuk apa, ini dah macam mahu bina empayar.

“Jika untuk kemudahan kendiri, sendiri, keluarga, lapan ekar sudah lebih memadai. Kenapa tamak, sebab dia jual ke orang lain,” dakwanya.

Justeru, beliau tegas menolak tindakan kerajaan Pahang untuk melakukan operasi ‘pemutihan’ tanah haram.

“Bagi saya kerajaan tidak boleh ‘putihkan’ perkara ini. Jika putihkan lama-kelamaan akan menjadi geran.

“Yang haram tetap haram. Jadi kerajaan mesti rampas atau menjadikan hak milik kerajan negeri. Tidak boleh bagi hak milik kepada peneroka haram. Jika boleh dipajak sahaja, tapi tanah itu kekal jadi milik kerajaan negeri.

“Disewa sahaja tak apa, tapi jika diberikan pemutihan maknanya diberikan geran… Bagi saya, kita tidak boleh membuat macam itu. Lama-kelamaan mereka akan menuntut,” katanya.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Katannya, nilai kerugian itu berdasarkan kadar terendah pajakan dan cukai tanah untuk tempoh 10 tahun.

Katanya lagi, durian yang dikeluarkan ladang haram jelas tidak memiliki pensijilan myGAP, melanggar peraturan dan menyalahi protokol pengeksportan sekali gus boleh menjejaskan industri durian negara selain memberi kesan kepada alam sekitar dan menjejaskan kelestarian alam khususnya hutan simpan dan sumber air.

Isu pencerobohan tanah untuk penanaman durian secara haram sebelum ini dibangkitkan Ahli Parlimen Raub, Tengku Zulpuri Shah Raja Puji di Dewan Rakyat pada 23 Julai lalu.

Dianggarkan 4,400 hektar kawasan diusahakan secara haram untuk penanaman durian di Raub.


Berat tanggungjawab seorang ayah

1. AL-IMAM Ibn al-Qayyim menegaskan, seorang ayah yang leka boleh memberikan kesan yang besar terhadap kerosakan anak-anaknya. Kata al-Imam:

فَمَا أفسد الْأَبْنَاء مثل تغفل الْآبَاء وإهمالهم

“Maka tidak ada yang lebih merosakkan seperti kelekaan serta kelalaian ayah-ayah mereka (dari mendidik dan tanggungjawab terhadap keluarga).” (Tuhfatul Maudud)

2. Malah Ibn al-Qayyim menegaskan, kebanyakkan kesan buruk terhadap anak adalah apabila ayah mereka gagal berfungsi dalam mendidik mereka. Kata ibn al-Qayyim:

وكل هَذَا عواقب تَفْرِيط الْآبَاء فِي حُقُوق الله وإضاعتهم لَهَا وإعراضهم عَمَّا أوجب الله عَلَيْهِم من الْعلم النافع وَالْعَمَل

“Dan semua kesan buruk ini adalah akibat kealpaan ayah terhadap hak-hak Allah, mereka meninggalkan hak-hak Allah serta menjauhi apa yang telah diwajibkan oleh Allah terhadap mereka dari aspek ilmu yang bermanfaat dan amal soleh.” (Ibn al-Qayyim).

3. Begitu juga seorang ayah dan suami berperanan membantu keluarga dan membina kehidupan yang menepati syariat. Kegagalan ini berupaya menyebabkan mereka dihina di akhirat. Sabda Rasulullah:

“ثَلَاثَةٌ لَا يَنْظُرُ اللَّهُ عَزَّ وَجَلَّ إِلَيْهِمْ يَوْمَ الْقِيَامَة:ِ الْعَاقُّ لِوَالِدَيْهِ، وَالْمَرْأَةُ الْمُتَرَجِّلَةُ، وَالدَّيُّوثُ

“Tiga golongan yang tidak akan dilihat oleh Allah dihari akhirat kelak: Orang yang menderhaka terhadap ibubapa, wanita yang menyerupai lelaki dan si dayus.” (HR Ahmad)

4. Menurut hadis, dayus adalah lelaki yang membiarkan kejahatan maksiat atau zina (ada segala puncanya) berlaku di dalam rumahnya. Sabda Rasulullah:

والدّيّوثُ الذي يُقِرُّ في أَهْلِهِ الخُبْثَ

“Dan si dayus itu adalah mereka yang membiarkan kemungkaran besar (zina atau segala puncanya) berlaku dalam rumahnya.” (HR Ahmad)

5. Atas dasar itu, kebanyakkan dialog di dalam al-Quran dipamerkan perbualan antara anak dengan ayah. Ia seakan menunjukkan fungsi dan peranan seorang ayah dan suami. Nabi Yusuf mengadu masalah dengan ayahnya Nabi Ya’qub. Luqman al-Hakim mendidik anaknya tentang aqidah dan tauhid.

6. Bahkan doa seorang ayah jugalah yang ditekankan di dalam al-Quran. Ini dipamerkan melalui doa Nabi Ibrahim terhadap anaknya. Nabi Ibrahim mendoakan agar anak-anaknya dijadikan di kalangan mereka yang mendirikan solat. Doa Nabi Ibrahim:

رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي رَبَّنَا وَتَقَبَّلْ دُعَاءِ

“Wahai Tuhanku, jadikanlah diriku dikalangan mereka yang mendirikan solat, begitu jugalah dengan seluruh zuriatku, wahai Tuhanku, perkenankanlah doaku ini.

Semoga ia adalah muhasabah buat diri ini. Semoga ia muhasabah buat seluruh ayah.

Dr Ahmad Sanusi Azmi
Setiausaha Majlis Ulama ISMA (MUIS)


GTA komited perjuang kebajikan rakyat, tangani kos sara hidup

Oleh Athirah Huda Zalhe

BANGI, 22 Rabiulakhir 1444H, Khamis – Kerajaan mesti telus dan berintegriti untuk mengawal serta menangani masalah kos sara hidup rakyat yang semakin meningkat.

Meskipun isu peningkatan kos sara hidup boleh dikawal melalui gaya hidup mereka, kerajaan masih memainkan peranan utama dalam membantu menangani isu berkenaan.

Atas dasar itu, Gerakan Tanah Air (GTA) menerusi Pejuang sentiasa komited memastikan isu kebajikan rakyat menjadi keutamaan sekiranya diberi peluang menjadi pemerintah selepas Pilihan Raya Umum Ke-15 (PRU15).

Calon Pejuang di Parlimen Indera Mahkota, Dr Mohamad Nor Sundari berkata, sebagai ahli politik, GTA-Pejuang melihat agenda rakyat menjadi keutamaan berbanding parti atau individu.

“Kita percaya antara punca kepada kos sara hidup tinggi adalah membabitkan harga makanan, atau senang kata harga makanan pada masa ini sangat tinggi.

“Ia tidak hanya dirasakan oleh golongan muda, bahkan mereka yang berpendapatan stabil atau sudah berpencen pun merasakan peningkatan pada kos bahan makanan,” katanya dalam siaran langsung di Facebooknya, malam tadi.

Selain makanan, beliau berkata, harga rumah bukan mampu milik juga menjadi antara faktor lain kepada peningkatan kos sara hidup di negara ini.

“Harga binaan yang tidak terkawal menyebabkan orang yang dah lama bekerja pun tidak mampu membeli rumah.

“Seterusnya adalah pendidikan kerana nak belajar sekarang bukan murah, bahkan harga yuran tadika juga mahal, sekolah rendah, menengah sehingga ke universiti,” katanya.

Dr Muhamad Nor turut menyifatkan kos kesihatan dan pengangkutan juga turut memberi kesan kepada peningkatan kos sara hidup, terutama bagi mereka yang tinggal di kawasan bandar.

“Pengangkutan juga menjadi punca kos menjadi tinggi, seperti duit minyak, tambang pengangkutan awam serta tol.

“Jadi ini adalah beberapa komponen bila mana tidak dapat dikawal oleh kerajaan yang bersih, menyebabkan kos sara hidup menjadi tinggi yang akhirnya dirasai oleh setiap lapisan masyarakat, tidak kira golongan muda atau tidak,” katanya.


31 diselamatkan kejadian feri karam di Selat Makassar

JAKARTA, 29 Syawal 1443H, Isnin – Seramai 31 penumpang diselamatkan, manakala 11 lagi masih hilang selepas sebuah feri kehabisan bahan bakar karam dalam cuaca buruk di Selat Makassar, Indonesia, kata seorang pegawai hari ini.

Bot tunda dan nelayan tempatan membawa ramai penumpang yang terselamat ke darat selepas KM Ladang Pertiwi karam ketika berlayar melalui Selat Makassar di wilayah Sulawesi Selatan pada Khamis.

“Sehingga kini 31 orang telah diselamatkan hidup-hidup dan kami masih mencari 11 yang masih hilang.

“Mereka telah pulang ke rumah sekarang dan berada dalam keadaan baik,” kata ketua pasukan mencari dan menyelamat tempatan, Djunaidi.

Katanya, penyelamat sebelum ini mengerahkan helikopter dan memperluaskan kawasan carian ke 20 batu nautika dari lokasi kapal itu karam.

Kapal berkenaan tidak mempunyai permit untuk mengangkut penumpang, katanya, dan kedua-dua kapten serta pemilik kapal telah dibawa untuk disoal siasat.

Kemalangan marin adalah perkara biasa di Indonesia, sebuah kepulauan Asia Tenggara dengan sekitar 17,000 pulau di mana piawaian keselamatan sering longgar.

Minggu lalu sebuah feri yang membawa lebih 800 orang terkandas di perairan cetek di wilayah Nusa Tenggara Timur dan terperangkap selama dua hari sebelum berjaya dibebaskan.

Tiada siapa yang cedera.

Pada 2018 lebih 150 orang mati lemas apabila sebuah feri karam di salah satu tasik paling dalam di dunia di pulau Sumatera. – Agensi


Tambah baik sistem kawalan banjir kini satu keperluan

Oleh Zuhayati Yazid

BANGI, 5 Syaaban 1443H, Selasa – Langkah menangani banjir kilat termasuk menambahbaik sistem kawalan banjir dilihat sebagai satu keperluan buat masa ini, memandangkan cuaca dunia semakin tidak menentu akibat pemanasan global.

Bahkan, taburan hujan lebat yang sukar dijangka serta berlakunya ribut di beberapa kawasan di negara ini telah menyebabkan banjir yang turut membawa kepada kemusnahan.

Justeru, sudah tiba masanya sistem kawalan banjir seperti rumah pam, pintu kawalan air, siren, kolam takungan dan lencongan banjir diperhebatkan, sebagai usaha persediaan menghadapi banjir kilat di beberapa kawasan khususnya sekitar Lembah Klang, kata Pakar Meteorologi di Pusat Penyelidikan Antartika Kebangsaan, Universiti Malaya (UM), Prof Datuk Dr Azizan Abu Samah.

“Perkara ini akan terus berulang lagi sekiranya sistem kawalan banjir di negara kita tidak ditambah lagi.

“Penambahan ini bersesuaian terutama di Lembah Klang ini yang memiliki penduduk yang ramai,” katanya ketika dihubungi Ismaweb.net, hari ini.

Beliau menjelaskan, sistem kawalan banjir itu adalah alternatif kepada pembinaan terowong SMART yang memakan belanja besar, selain mengambil masa agak lama.

Namun, penambahbaikan sistem kawalan banjir perlu dilakukan segera supaya pengguna tidak berterusan menjadi mangsa, katanya.

Semalam, beberapa kawasan di sekitar Lembah Klang, termasuk Kuala Lumpur dilanda banjir kilat, selepas hujan lebat berterusan sejak 3 petang.

Mengulas lanjut, beliau berkata, kejadian berlaku sepanjang Disember hingga penghujung Mac ini dipengaruhi Fenomena La Nina yang menyebabkan taburan hujan melebihi 10 hingga 20 peratus daripada kebiasaan.

Menurut Prof Azizan, keadaan itu menyebabkan tanah tidak mampu menyerap air hujan dalam kuantiti yang lebih besar, selain faktor pelbagai pembangunan menyebabkan kadar penyerapan berkenaan terbatas.

Katanya, jika perparitan berada dalam keadaan baik dengan adanya takungan seperti terowong SMART di Kuala Lumpur sudah pasti kesan banjir boleh diminimumkan.

Bagaimanapun, beliau menjangkakan kejadian banjir kilat yang berlaku adalah di peringkat akhir berikutan fenomena La Nina dalam Monsun Timur Laut bakal berakhir sekitar hujung Mac ini.


Langkah jadikan sekolah sebagai PPV percepat vaksinasi kanak-kanak

KUALA LUMPUR, 10 Rejab 1443H, Sabtu – Langkah kerajaan menjadikan sekolah sebagai pusat pemberian vaksin (PPV) bagi Program Imunisasi COVID-19 Kebangsaan Kanak-Kanak (PICKids) mampu mempercepat proses vaksinasi murid sekali gus melindungi mereka daripada jangkitan COVID-19.

Exco Pendidikan dan Teknologi Negeri Melaka Datuk Rais Yasin berkata usaha itu juga dapat meningkatkan keyakinan ibu bapa sekali gus memastikan sebanyak 44,800 pelajar di bawah Jabatan Pendidikan Negeri dapat divaksin dalam tempoh yang singkat.

Beliau berkata dalam memastikan keseluruhan 98,600 kanak-kanak berumur lingkungan 5 hingga 11 tahun di negeri itu menerima vaksin, kerjasama semua pihak termasuk Persatuan Ibu Bapa dan Guru (PIBG) amat penting.

“Oleh itu, saya amat sokong kalau buat di sekolah. Dengan pematuhan segala prosedur operasi standard (SOP), kerjasama antara Jabatan Kesihatan dan Jabatan Pendidikan Negeri, saya yakin ibu bapa akan lebih yakin.

“Saya juga optimis 80 peratus pemberian vaksin kepada semua kanak-kanak di negeri ini dapat diberikan dalam masa terdekat dengan pelaksanaan PICKids di sekolah,” katanya kepada pemberita selepas merasmikan program Digital Mahir Tutor di Sekolah Menengah Kebangsaan Tun Haji Abd Malek hari ini.

Semalam, Timbalan Menteri Kesihatan I Datuk Dr Noor Azmi Ghazali mengumumkan sebanyak 1,055 sekolah telah dikenal pasti untuk dijadikan PPV bagi program itu yang beroperasi selewat-lewatnya Isnin depan.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang Dr Norlela Ariffin pula berkata kerajaan negeri serta Jabatan Kesihatan Negeri Pulau Pinang (JKNPP) berdepan cabaran meyakinkan ibu bapa untuk membenarkan anak mereka menerima suntikan vaksin COVID-19.

Beliau berkata justeru, pihaknya akan mengadakan sesi libat urus secara dalam talian bersama dengan pentadbir kesihatan, Jabatan Pendidikan Negeri, JKNPP dan 200 PIBG sekolah rendah di seluruh negeri pada 3 petang 18 Februari ini untuk meningkatkan keyakinan ibu bapa mengenai vaksinasi itu.

Katanya setakat semalam, sebanyak 530 kanak-kanak berumur lingkungan 5 hingga 11 tahun di negeri itu telah menerima vaksin COVID-19 manakala 40,000 daripada 160,000 kanak-kanak dalam usia sama didaftarkan untuk PICKids di Pulau Pinang yang bermula Isnin lepas.

Selain itu, sebanyak 97,975 atau 2.7 peratus populasi kanak-kanak berumur lingkungan 5 hingga 11 tahun di Malaysia telah menerima dos pertama vaksin COVID-19 melalui PICKids yang dilancarkan pada 3 Februari lepas dengan kerajaan menetapkan sela masa selama lapan minggu antara dos pertama dan kedua.

Kementerian Kesihatan menyasarkan 70 peratus kanak-kanak yang layak akan mendapat dos pertama dalam tempoh dua bulan ini dan lengkap dua dos dalam tempoh enam bulan menerusi pelaksanaan PICKids. – Bernama


Lagi serangan ke atas Gaza

BAITULMAQDIS, 5 Safar 1443H, Ahad – Negara pengganas Israel melancarkan serangan udara di Semenanjung Gaza hari ini.

Tentera rejim Zionis berkata, pihaknya menyerang sasaran milik Pergerakan Perjuangan Islam Palestin (Hamas) yang memerintah Gaza.

Tidak ada laporan mengenai korban jiwa dalam serangan berkenaan.

Tentera Israel mendakwa, serangan pada Ahad sebagai tindak balas tembakan roket Palestin ke wilayahnya.

Ketegangan antara Israel dan Palestin meningkat sejak seminggu lalu, selepas enam warga Palestin melarikan diri dari penjara di utara Israel hari ini menerusi terowong yang dikorek di bawah sinki.

Bagaimanapun polis Israel semalam mengesahkan empat daripada enam warga Palestin yang berjaya meloloskan diri daripada penjara keselamatan tinggi, Gilboa ditahan pihak berkuasa itu. – Agensi


Zionis letak unit komando khas di Semenanjung Gaza secara rahsia

GAZA, 22 Rabiulakhir 1443H, Sabtu – Rejim negara haram Israel menempatkan berapa komandor khas yang terbabit dengan unit peperangan di beberapa kawasan di Semenanjung Gaza.

Pendedahan dibuat selepas tentera Zionis memberi penghargaan kepada kumpulan komando yang menjalankan operasi secara rahsia, sejak Mei lalu.

Ketua tentera, Aviv Kochavi berkata, pasukan komando tidak didedahkan kepada umum dan melakukan operasi dan kawalan secara rahsia di beberapa penempatan di Gaza.

“Kesemua komando terlibat dengan perang sekiranya berlaku pertempuran di kawasan berkenaan,” katanya.

Sumber tentera memaklumkan, pasukan komando mengawal operasi yang berbeza dengan operasi biasa selain berdepan berisiko dengan beberapa unit lain sepanjang mengawal Gaza.

“Ini adalah unit yang tidak didedahkan dan menjalankan operasi secara besar-besar secara rahsia di Gaza semasa perang lalu,” kata Kochavi. – Agensi


‘Dulu Melayu dipancing guna songkok, kini agih zakat pula’

Oleh Athirah Huda Zalhe

BANGI, 11 Ramadan 1442H, Jumaat – Orang Melayu patut sedar diri dan tidak mudah terpancing dengan slogan perpaduan dan keharmonian terutama daripada ahli politik bukan Islam.

Atas sebab itu, menjemput pemimpin non muslim terutamanya wakil rakyat untuk menyampaikan agihan zakat, adalah gambaran terhegeh-hegeh yang melampau orang Melayu.

Presiden BERJASA, Ustaz Haji Zamani Ibrahim berkata, dahulu lagi orang Melayu pernah dipancing dengan umpan pemakaian songkok sehingga menyanjung kononnya mereka selangkah memeluk Islam.

“Kesudahannya bukan dia masuk Islam, sebaliknya dia keluarkan Singapura dari Tanah Melayu.

“Kini orang Melayu kembali dipancing cuma bukan lagi dengan memakai songkok tetapi umpan mengagihkan bantuan zakat,” katanya kepada Ismaweb.net, hari ini.

Beliau menegaskan, bahawa semua tindakan itu hanyalah strategi untuk membeli undi orang Melayu semata-mata.

“DAP cukup sedar mereka sangat memerlukan undi orang Melayu untuk melengkapkan kekuatannya ke Putrajaya sekali lagi.

“22 bulan sebagai kerajaan banyak yang sudah dipelajarinya, berdasarkan kesilapan itu pastinya DAP sudah sedia dengan agenda bangsanya lebih berhati-hati,” katanya.

Ustaz Zamani berpandangan, sebaiknya sebarang penyerahan membabitkan zakat perlulah dilakukan oleh pegawai yang bertanggungjawab tanpa perlu membabitkan golongan politik.

Melainkan sumbangan itu sememangnya dikendalikan di bawah ahli politik atau wakil rakyat, mahupun NGO di bawahnya, katanya.

“Ini bukan sahaja tugas hakikinya malah pegawai zakat terus dapat membina kemesraan dan kasih sayang di antara penerima zakat tersebut.

“Cukup-cukuplah kita kerap tertipu, budaya lemah-lembut dan tolak ansur memang suatu yang mulia di sisi agama.

“Tetapi kita jangan biarkan sifat tersebut tersalah guna sehingga kita menjadi ‘ikan’ yang tidak kenal mata pancing,” katanya.


Korea Utara lapor kes pertama COVID-19

SEOUL, 11 Syawal 1443H, Khamis – Korea Utara mengesahkan kes COVID-19 pertama pada Khamis, memanggilnya ‘kecemasan negara yang paling teruk’ dan mengarahkan sekatan pergerakan negara.

Media kerajaan melaporkan varian Omicron dikesan di Pyongyang.

Pengakuan awam pertama jangkitan COVID-19 menonjolkan potensi krisis besar di negara yang menolak bantuan antarabangsa dengan vaksinasi dan penutupan sempadan.

Menurut Pertubuhan Kesihatan Sedunia (WHO), sehingga Mac, tiada kes COVID-19 dilaporkan bahkan tiada rekod rasmi bagi warga Korea Utara yang divaksin.

“Kes kecemasan yang paling serius berlaku di negara ini: Sekatan telah dibuat pada bahagian pencegahan wabak kecemasan kami yang teguh mempertahankan selama dua tahun dan tiga bulan mulai Februari, 2020,” kata agensi berita rasmi KCNA.

Sampel yang diambil pada 8 Mei daripada penduduk di Pyongyang yang mengalami demam menunjukkan subvarian virus Omicron juga dikenali sebagai BA.2, kata laporan itu tanpa memberi butiran mengenai jumlah kes atau kemungkinan sumber jangkitan.

Laporan itu diterbitkan selepas pemimpin Korea Utara, Kim Jong Un mengetuai mesyuarat Parti Pekerja pada hari Khamis bagi membincangkan tindak balas terhadap wabak itu.

Kim mengarahkan semua bandar dan daerah di negara itu untuk ‘melakukan sekatan ketat’ pada wilayah mereka bagi mencegah penyebaran coronavirus dan berkata, bekalan perubatan rizab darurat akan digerakkan, lapor KCNA.

“Tugas pencegahan wabak negara akan dialihkan kepada sistem pencegahan wabak kecemasan maksimum,” katanya.

Menurut data terkini daripada WHO, 64,207 daripada lebih 24.7 juta penduduk Korea Utara menerima ujian saringan COVID-19 dan kesemuanya didapati negatif setakat 31 Mac.

Korea Utara menolak penghantaran vaksin daripada program perkongsian vaksin COVID-19 global COVAX dan vaksin Sinovac Biotech dari China, menunjukkan kemungkinan tiada orang awam diberi vaksin. – Agensi